ועדת הכנסת, כנסת 17, פרוטוקול מספר 49, 2006-11-07 09:00

רוחמה אברהם-בלילא: בוקר טוב, אני מבקשת להתחיל ישיבה נוספת של ועדת הכנסת.

רוחמה אברהם-בלילא: היום אין ערעורים על סדר היום.

אריה האן: לא ערערו על כלום.

רוחמה אברהם-בלילא: רק כדי לסבר את האוזן, אלו ההצעות הדחופות לסדר שהתקבלו ולא היו ערעורים: פיטורי מאות עובדים ברשות שדות התעופה, של חבר הכנסת מרציאנו, החלטת היועץ המשפטי לאפשר את קיום מצעד הגאווה בירושלים, הגילויים החדשים סביב משפט השר רמון, ריבוי מעשי הגניבות והפשיעה בדרום הארץ, כוונת הממשלה לייקר את מחירי המים.

יורם מרציאנו: מי מעלה את ההצעה לגבי חיים רמון?

רוחמה אברהם-בלילא: רוברט אילטוב, מרינה סולודקין, משה גפני, נסים זאב.

יורם מרציאנו: זה ששר המשפטים לא אומר מילה בעניין, זה נראה מאוד תמוה.

יורם מרציאנו: איפה שר המשפטים?

רוחמה אברהם-בלילא: אתמול נוספה על סדר היום בקשת חבר הכנסת גלנטי להקדמת הדיון בהצעת חוק יסוד: נשיא המדינה.

רוחמה אברהם-בלילא: זו תוספת לסדר היום.

רוחמה אברהם-בלילא: חבר הכנסת גלנטי ביקש למשוך את הצעתו, והניח אותה על שולחננו הבוקר.

רוחמה אברהם-בלילא: אני מבקשת מחבר הכנסת גלנטי להציג את הצעת החוק, ולומר לחברי הכנסת מדוע יש לפטור את הצעת החוק מחובת הנחה.

רוחמה אברהם-בלילא: נקיים דיון קצר.

קולט אביטל: הורדתי את עצמי.

רוחמה אברהם-בלילא: הוא אמר את זה אתמול.

יצחק גלנטי: אחזור ואומר זאת שוב, אין בעיה.

יצחק גלנטי: בוקר טוב ליושבת-ראש, לכל חברי הוועדה ולכל המשתתפים בדיון.

יצחק גלנטי: בטרם אתחיל בדברי, אני מבקש להודיע שנית שחברי הכנסת קולט אביטל, זהבה גלאון, יורם מרציאנו ומשה שרוני ביקשו להסיר את הצטרפותם להצעת החוק הזאת.

יצחק גלנטי: אפתח בדברי הסבר.

יורם מרציאנו: גם נדיה חילו ביקשה להוציא אותה.

יורם מרציאנו: גם יורם מרציאנו.

יצחק גלנטי: אמרתי.

יצחק גלנטי: רבותי, חוק יסוד: נשיא המדינה מאפשר לכנסת להעביר את נשיא המדינה מכהונתו מחמת התנהגות שאינה הולמת את מעמדו כנשיא המדינה.

יצחק גלנטי: כן מאפשר החוק לכנסת לקבוע כי נבצר מנשיא המדינה, דרך קבע, מטעמי בריאות, למלא את תפקידו.

יצחק גלנטי: נוסף על כך, חוק היסוד מונה שלושה מקרים שבהם יפסיק נשיא המדינה, באופן זמני, למלא תפקידו ולהשתמש בסמכויותיו: אם יצא את גבולות המדינה, אם הודיע לוועדת הכנסת כי נבצר ממנו דרך עראי למלא את תפקידו וועדת הכנסת אישרה הודעתו, אם החליטה ועדת הכנסת כי מטעמי בריאות נבצר ממנו דרך עראי, למלא תפקידו.

יצחק גלנטי: חוק היסוד אינו מאפשר לכנסת להחליט ביוזמתה כי נבצר מנשיא המדינה דרך עראי למלא את תפקידו.

יצחק גלנטי: מטרת הצעת החוק הזאת למלא חוסר זה.

יצחק גלנטי: מוצע להסמיך את ועדת הכנסת להחליט ברוב חבריה כי נבצר מנשיא המדינה,

נסים זאב: אחר כך נבקש עוד הסבר.

נסים זאב: הוא קורא מן הכתב.

רוחמה אברהם-בלילא: סליחה, אני בטוחה שבסוף הדיון תבין בדיוק מה חבר הכנסת גלנטי רוצה.

רוחמה אברהם-בלילא: חברת הכנסת טרטמן, אני מבקשת.

רוחמה אברהם-בלילא: אם תואילו להקשיב לדבריו.

רוחמה אברהם-בלילא: אני בטוחה שבסופו של דבר גם תבינו.

יצחק גלנטי: שוב, מטרת הצעת החוק למלא חוסר זה.

יצחק גלנטי: מוצע להסמיך את ועדת הכנסת להחליט ברוב חבריה כי נבצר מנשיא המדינה, דרך עראי, למלא את תפקידו.

יצחק גלנטי: ועדת הכנסת תחליט כאמור רק לאחר שהובאה לפניה בקשה על-ידי עשרה חברי הכנסת לפחות.

יצחק גלנטי: בדיון בעניין החלטה זו תינתן לנשיא המדינה הזדמנות להשמיע דברו בפני הוועדה, והנשיא יהיה זכאי להיות מיוצג על-ידי בא כוחו.

יצחק גלנטי: רבותי, נקלענו למצב מאוד מביך ולא רצוי.

יצחק גלנטי: נכון לרגע זה לא הוגש שום כתב אישום ולא ידוע אם יוגש כתב אישום.

יצחק גלנטי: מאידך גיסא, כל הצעה, כפי שהובאה לידיעתי, שבה כאילו הכנסת תנסה להדיח את הנשיא, לדעתי היא במעמד מאוד לא חוקי – כיוון שהכנסת, שהיא מוסד מחוקק ולא מוסד שופט, נכנסת לתחום לא לה, בוודאי ובוודאי כאשר עדיין לא הוגש כתב אישום והנשיא בחזקת חף מכל אשמה.

יצחק גלנטי: לכן נראה לי שהצעה זו היא הרע במיעוטו במצב שנוצר.

יצחק גלנטי: לדעתי היא תאפשר לנשיא לצאת בכבוד מן המצב.

יצחק גלנטי: ההצעה לדעתי תזרז את היועץ המשפטי לעשות מעשה.

יורם מרציאנו: אז אנחנו גם צריכים לדאוג לכבוד הנשיא עכשיו.

ראובן ריבלין: לא הבנתי:

ראובן ריבלין: האם הכנסת לא יכולה לעשות הדחה לנשיא מכל סיבה שהיא?

רוחמה אברהם-בלילא: חבר הכנסת ריבלין, האם אתה מוותר על זכות הדיבור?

רוחמה אברהם-בלילא: לא.

רוחמה אברהם-בלילא: אם אתה רוצה לדבר, ותר על זכות הדיבור.

ראובן ריבלין: נגיד שהנשיא אומר שהמדינה לא צריכה להיות דמוקרטית?

רוחמה אברהם-בלילא: לא, תאפשר לו להציג את דבריו.

רוחמה אברהם-בלילא: אתן לך כמה שאלות שאתה רוצה.

יצחק גלנטי: לדעתי ההצעה תזרז את היועץ המשפטי לעשות מעשה.

יצחק גלנטי: נכון לרגע זה ניתן למתוח את זה – איני יודע כמה זמן.

יצחק גלנטי: בין היתר, ההצעה אמורה למנוע אפשרות של שיבוש הליכי חקירה.

יצחק גלנטי: ההצעה גם בולמת המשך של יחס מזלזל כלפי הכנסת וכלפי מוסד הנשיאות במסגרת הבין-לאומית, כפי שקרה עד היום.

יצחק גלנטי: לפיכך אני מבקש מחברי הוועדה להיענות לבקשתי.

רוחמה אברהם-בלילא: אני מזכירה לחברי הוועדה: כפי שהיה לנו דיון בעבר בנושא הנבצרות, כך גם כעת: איננו דנים במהות החוק.

רוחמה אברהם-בלילא: אנחנו דנים בשאלה אם יש לפטור את הצעת החוק מחובת הנחה.

רוחמה אברהם-בלילא: באשר לכל הסוגיה של הנשיא, היועץ המשפטי לממשלה עדיין לא אמר את דברו באופן סופי.

רוחמה אברהם-בלילא: אין ספק שההתבטאות שלו מהשבוע שעבר אמרה משהו, אבל באופן אישי אני סבורה שכנסת ישראל לא יכולה לשבת בחיבוק ידיים – על אחת כמה וכמה משום שהיועץ המשפטי לממשלה אומר במפורש שהחקירה עדיין לא הסתיימה, ואני גם למדה על כך מהתקשורת הבוקר.

רוחמה אברהם-בלילא: נוסף על כך, עצם ההישארות שלו גורמת לשיבוש מהלכי חקירה.

רוחמה אברהם-בלילא: חברי הכנסת שמבקשים להתייחס לנושא, אנא התייחסו לשאלה אם יש לפטור את הצעת החוק מחובת הנחה.

רוחמה אברהם-בלילא: ראשון הדוברים חבר הכנסת נסים זאב, בבקשה.

נסים זאב: אני מודה ליושבת-ראש שנתנה לי הזכות לדבר ראשון בוועדה הזאת.

רוחמה אברהם-בלילא: חברי הכנסת טיבי וריבלין, תודה.

נסים זאב: לא הבנתי, חבר הכנסת גלנטי, מדוע יש צורך בעשרה חברים?

נסים זאב: מה, זה עשרת בני המן?

נסים זאב: מספיק שניים.

נסים זאב: על-פי שני עדים יקום דבר.

נסים זאב: אם אתה ועוד מישהו חושבים מחר בבוקר שהנשיא צריך להשעות עצמו, בואו לוועדה הנכבדה הזאת, והביאו את בקשתכם.

רוחמה אברהם-בלילא: אתה נכנס למהות החוק – עשרה או שניים או חמישה, זאת מהות החוק.

נסים זאב: יש לי זכות דיבור, ואני מבקש: גם אם אדבר על פרשנדתא, תני לי את זכות הדיבור.

אביגדור יצחקי: אני רוצה להסביר לך משהו.

נסים זאב: אל תסביר לי, כולם הבינו אותי, אם יש צורך, ארים את כולי כדי שכולם ישמעו אותי.

נסים זאב: מדינה שלמה מקשקשת.

נסים זאב: כל בוקר בעיתונות, במה עוסקים?

נסים זאב: בנשיקה של רמון, בהדחה של קצב.

נסים זאב: אין לנו פשע במדינה הזאת, אין מאפיה במדינה?

נסים זאב: נשארו רק הדברים האלה, בעצם רוצים לטהר את המדינה מכל רבב.

קולט אביטל: אז זה דחוף או לא, מה אתה אומר?

רוחמה אברהם-בלילא: אל תעזרי.

נסים זאב: הנושא נמצא בידיו הנאמנות של היועץ המשפטי לממשלה.

נסים זאב: אתם ראיתם שמישהו יצא מידי היועץ המשפטי?

נסים זאב: כל הכבוד לו.

קולט אביטל: כן.

קולט אביטל: ביבי יצא.

נסים זאב: אני סומך על היועץ המשפטי שימצה את החקירה עד תום, וחסר לו שישתוק וישב בחיבוק ידיים, כי מבקר המדינה הכין לו דוח כמו שצריך, הוא לא יוותר לו.

נסים זאב: אין דבר כזה.

נסים זאב: הנשיא כבר אמר כמה פעמים: כאשר יוגש נגדי כתב אישום, אני מתפטר.

נסים זאב: מה הרצח המוקדם הזה, שחברים מבקשים לתלות אותו בכיכר העיר?

נסים זאב: אין שום כבוד בעיר הזאת, לא נשארה שום בעיה לחברי הכנסת?

נסים זאב: זאת הבעיה היחידה שמטרידה אותנו?

אביגדור יצחקי: הוא לא אמר את זה.

נסים זאב: לכן אני חושב שאם תוגש בקשה עניינית ורצינית יותר, ששניים יכולים להדיח את נשיא המדינה, אולי אצטרף – אני ואתה נעשה את זה יחד.

נסים זאב: תודה.

רוחמה אברהם-בלילא: אז לדעתך יש לפטור את הצעת החוק או לא?

נסים זאב: לכן אין מקום להעלות על הדעת לפטור אותו.

יעקב מרגי: למה לא אמרת את זה מההתחלה?

יעקב מרגי: היינו במתח עד עכשיו.

נסים זאב: לא הובנתי.

נסים זאב: צריך לפענח את החלום ואת פתרונו.

נסים זאב: אני מודה לכם.

רוחמה אברהם-בלילא: אני מודה לך, חברת הכנסת טרטמן, בבקשה.

אסתרינה טרטמן: כפי שהיושבת-ראש פתחה בדבריה, זה לא המקום לדון באיכות הדברים שנאמרו.

אסתרינה טרטמן: ישראל ביתנו כסיעה אינה גורסת שנכון שכנסת ישראל תהפוך להיות גורם שיפוטי – מה עוד שפירוש הדברים אינו בידינו; אנחנו ניזונים מהתקשורת, ואני לא חושבת שראוי נקבל החלטות על סמך מידע תקשורתי ותו לא.

אסתרינה טרטמן: זה לא ראוי.

אסתרינה טרטמן: אני מכבדת את בקשת היושבת-ראש, ולא ניכנס לדון בחוק עצמו – ואגב, ישראל ביתנו אינה משתפת פעולה עם הצעת החוק, בפירוש לא.

אסתרינה טרטמן: אני מבינה שמה שחבר הכנסת גלנטי אומר הוא שהנושא בוער כרגע, והוא מבקש לפטור את ההצעה מחובת הנחה – ולכן אני חושבת שלעניין מהות החוק נתנגד בהמשך, אבל נכבד את בקשת חבר הכנסת גלנטי, נכבד את הפורום הזה ונתייחס לנושא שהועלה על השולחן כפי שהועלה ונתמוך בפטור מחובת הנחה.

אסתרינה טרטמן: הנושא על סדר היום כרגע.

אסתרינה טרטמן: אם נחכה עוד 45 יום, אולי הכול ישתנה.

אסתרינה טרטמן: שווה לדון בנושא הזה, עמדתנו אינה עולה בקנה אחד עם האמור בחוק.

רוחמה אברהם-בלילא: תודה.

רוחמה אברהם-בלילא: חבר הכנסת אורי אריאל.

אורי אריאל: תודה.

אורי אריאל: החוק הזה הוא חוק יסוד.

רוחמה אברהם-בלילא: תיקון לחוק יסוד.

אורי אריאל: כן.

אורי אריאל: הצעת החוק של חבר הכנסת מתייחסת לחוק יסוד, והחיפזון בעניין הזה נבצר מבינתי.

אורי אריאל: העניין נמצא בבג"ץ, ובעצם עושים פה עוקף בג"ץ – ובדרך כלל אתם מאוד לא אוהבים את זה.

אורי אריאל: שנית, אתם נוהגים בנשיא כשופטים שלו.

אורי אריאל: אולי הוועדה תפנה ליועץ המשפטי ותבקש שיסיים את העניין?

אורי אריאל: מה שקורה כאן, או לפחות כך מתפרסם בתקשורת, ואני זהיר מאוד בהבעת עמדה אם זה נכון או לא – הוא שיש משיכת זמן על-ידי היועץ המשפטי, כדי שההוא יתפטר מעצמו.

אורי אריאל: ימים טובים.

אורי אריאל: ועכשיו, שלא מרצונך, אני מדגיש: שלא ברצונך, אתה חלק מהמשחק הזה.

אורי אריאל: אני מציע לוועדה לא להיות חלק מהמשחק.

אורי אריאל: יתכבד היועץ המשפטי, יתכבדו הפרקליטות והמשטרה, יסיימו החקירה עד הערב ויגישו כתב אישום אם מצאו לנכון לעשות זאת.

אורי אריאל: יתחייב הנשיא שיתפטר אם יוגש כתב אישום.

אורי אריאל: ואל תהיו חלק מהמשחק המכוער הזה של גורמים במדינת ישראל שלא עושים את מלאכתם כשורה.

אורי אריאל: יש להתנגד לפטור מחובת הנחה, ואני פונה לכל החברים, כולל לסיעת ישראל ביתנו.

רוחמה אברהם-בלילא: אני מודה לך.

רוחמה אברהם-בלילא: חבר הכנסת אביגדור יצחקי, בבקשה.

אביגדור יצחקי: למהות החוק אומר שזה לא עניין סיעתי, ואני לא מציע שתוצג משמעת סיעתית או קואליציונית או אופוזיציונית, או כל דבר אחר.

אביגדור יצחקי: אני חושב שזה נושא של כל אחד עם עצמו, שכל אחד יחשוב מה נכון ומה לא.

אביגדור יצחקי: אני מתנגד להצעת החוק כהצעת חוק.

אביגדור יצחקי: אני חושב שהנושא של הנבצרות הזמנית אינו פתרון.

אביגדור יצחקי: ביום שהיועץ המשפטי לממשלה יחליט להגיש כתב אישום, הכנסת תצטרך להחליט מה היא עושה עם הדבר הזה.

אביגדור יצחקי: אני מעריך שפרקליטי הנשיא והנשיא עצמו יחליטו לבקש מהכנסת נבצרות זמנית עד למועד השימוע.

אביגדור יצחקי: המצב יהיה כזה שבסופו של דבר לא יהיה לנו נשיא במשך ארבעה או חמישה או שישה חודשים או עד תום הקדנציה שלו.

אביגדור יצחקי: אי-אפשר יותר משלושה חודשים, אומר חבר הכנסת ריבלין, בסדר.

אביגדור יצחקי: לכן אני חושב שהכנסת תידרש להחליט אם היא מדיחה את הנשיא ברוב של 90 חברי כנסת בעקבות החלטת היועץ המשפטי לממשלה להגיש כתב אישום, עוד לפני סיום השימוע.

אביגדור יצחקי: אני חושב שנשיא המדינה יעשה טוב – גם לעצמו, כדי לטפל היטב בעניין השימוע – אם יתפטר מתפקידו ביום שהיועץ המשפטי יחליט להגיש כתב אישום.

נסים זאב: הוא הודיע.

יורם מרציאנו: הוא לא הודיע.

אביגדור יצחקי: הוא הודיע על השעיה.

אביגדור יצחקי: בעניין הדחיפות, זה דחוף, כי הנושא עומד על הפרק.

אביגדור יצחקי: אצביע בעד הדחיפות, אצביע נגד במליאה.

יורם מרציאנו: אז אתה מאשר פטור?

אביגדור יצחקי: כן, זה דחוף.

רוחמה אברהם-בלילא: למיטב ידיעתי, הנשיא אמר שברגע שיוחלט להגיש כתב אישום הוא ישעה עצמו.

רוחמה אברהם-בלילא: הוא לא יתפטר ולא ימתין להדחה.

רוחמה אברהם-בלילא: מצד שני, לאחר השימוע שייעשה לו היועץ המשפטי לממשלה או יחליט אם להתפטר.

רוחמה אברהם-בלילא: זה כדי לסבר את האוזן.

רוחמה אברהם-בלילא: חבר הכנסת מרגי, בבקשה.

יעקב מרגי: אני רוצה לכבד את רצונך, גברתי יושבת-ראש הוועדה, אבל אי-אפשר לנתק את המהות מהדחיפות.

יעקב מרגי: נכון שהנושא דחוף, כי זה עניין שכרגע מתבשל, הוא כבר על שולחננו, וצריך לקיים דיון ציבורי בנושא.

יעקב מרגי: אבל אי-אפשר לנתק בין הדברים ולתת פטור מחובת הנחה להצעת חוק שלעניות דעתי, וסליחה על היומרה, לא יהיו 10% מחברי הבית הזה שיתמכו בה.

יעקב מרגי: יכול להיות שכוונת חבר הכנסת גלנטי טובה וטובה, אבל בהצעת החוק נסחפנו לדעתי, אנחנו מביאים את הנשיא לשימוע בפני חברי ועדת הכנסת.

רוחמה אברהם-בלילא: אל תיכנס למהות, תעסוק בסוגיה.

רוחמה אברהם-בלילא: המהות תידון בוועדת החוקה.

יעקב מרגי: אילו הונחה לפני הצעת חוק שהיא רלוונטית והגונה ומאוזנת מול מעמדו של בית הנשיא וכבודו של הנשיא, הייתי תומך בה בכל לבי, בהתלהבות, גם בפטור מחובת הנחה.

יעקב מרגי: אני רואה זאת כמהלך סרק, ולכן לא אתמוך בו.

רוחמה אברהם-בלילא: תודה.

רוחמה אברהם-בלילא: חבר הכנסת מגלי והבה, בבקשה.

מגלי והבה: גברתי היושבת-ראש, הסוגיה של הנשיא, לא נשארה אבן שלא הפכו אותה – התקשורת או חברי הכנסת או המחוקקים למיניהם.

מגלי והבה: היום אנחנו מנסים להאיץ את התהליך ממניעים לא ברורים.

מגלי והבה: אם חושבים שצריך לצוות על הנשיא לקום ולעזוב את תפקידו עכשיו, כאשר היועץ המשפטי לממשלה עדיין לא אמר את המילה האחרונה – ודומני שמתוכנן בג"ץ ב-27 בחודש – אנחנו חוטאים למטרה, אנחנו גם משמשים דוגמה לא טובה.

רוחמה אברהם-בלילא: תתייחס למהות, אם לפטור או לא.

מגלי והבה: למה, עוד שבועיים או שלושה שבועות אנחנו לא יכולים לחכות?

מגלי והבה: אצה לנו הדרך?

יצחק גלנטי: 45 יום זה לא שבועיים או שלושה.

מגלי והבה: סליחה, לא הפרעתי לך, ואני גם לא מסכים להצעתך.

מגלי והבה: אנחנו כאילו לא סומכים על מערכות המשפט שלנו.

מגלי והבה: אם היועץ המשפטי יקום ויגיד קבל עם ועדה שהחליט להגיש כתב אישום, וישים את העובדות על השולחן, אז אפילו אם הנשיא יגיד שהוא לא מסכים או שהוא רוצה להשתמש בדברים אחרים – אנחנו נגיד לו: סיימת את תפקידך.

מגלי והבה: אבל ברגע שיודעים שיש בג"ץ ומועדו קבוע, ואנחנו יודעים שהיועץ המשפטי מתלבט עם החומר שיש לו ויש דעות לכאן ולכאן – קראנו את התקשורת, ובכל יום התקשורת משתנה.

מגלי והבה: יסלחו לי החברים מהתקשורת, אני לא מאמין לאף מילה שהם כותבים.

מגלי והבה: לכן אני מתנגד.

נסים זאב: עובדה שאתה קורא את העיתון.

מגלי והבה: אני קורא, השאלה למה אני מאמין ולמה לא.

מגלי והבה: חלק מהאמת נמצא שם.

מגלי והבה: אני קורא להצעה כזאת סוג של פופוליזם.

רוחמה אברהם-בלילא: אל תיכנס לזה.

מגלי והבה: סליחה, אני חושב כך, זו דעתי.

מגלי והבה: היה עניין שעלה, ודחינו אותו.

מגלי והבה: הנושא עלה פה.

מגלי והבה: היתה הצבעה, והרוב התנגדו לנבצרות הזמנית.

מגלי והבה: עשינו דיון מול המצלמות והתקשורת.

רוחמה אברהם-בלילא: חברים, שקט.

מגלי והבה: כשהנשיא הודיע שהוא לא מגיע לכנסת, חלק מהחברים כעסו, כי חלק מחברות הכנסת ומחברי הכנסת תכננו מהלך שיכול היה להביא אותם לעולם אחר – כאילו לא סומכים על האינטליגנציה של הציבור שהוא רואה ושומע ועוקב אחרי כל מה שקורה.

מגלי והבה: לכן אני מתנגד להצעה.

רוחמה אברהם-בלילא: תודה רבה.

רוחמה אברהם-בלילא: חבר הכנסת גדעון סער, בבקשה.

גדעון סער: מוותר.

רוחמה אברהם-בלילא: חבר הכנסת מרציאנו.

יורם מרציאנו: חתמתי על הצעת החוק של חבר הכנסת גלנטי משום שסברתי שיכול מאוד להיות שבכל הפארסה שנוצרה סביב פרשת הנשיא כדאי שכבר יקרה משהו.

יורם מרציאנו: אבל מייד משכתי את החתימה שלי, והודעתי על כך לחבר הכנסת גלנטי.

רוחמה אברהם-בלילא: חבר הכנסת מגלי והבה, לא יכול להיות שתדבר.

רוחמה אברהם-בלילא: אתה מפריע.

יורם מרציאנו: מייד הודעתי לחבר הכנסת גלנטי שאני מושך את חתימתי.

יורם מרציאנו: וגם אתנגד לתת פטור מהסיבה הפשוטה: בדיוק מה שלא הייתי רוצה שיקרה עשוי לקרות עם הצעת החוק הזאת.

יורם מרציאנו: אבל אני לא מדבר כך, כשמפריעים.

יורם מרציאנו: אני מוכן לוותר על זכות הדיבור שלי.

רוחמה אברהם-בלילא: חברים.

רוחמה אברהם-בלילא: סליחה מספיק להפריע ביציע.

יורם מרציאנו: מבחינתי הצעת החוק יוצרת את המצב ההפוך, את מה שאנחנו כחברי כנסת לא רוצים שיקרה.

יורם מרציאנו: מאוד יכול להיות שבעוד שבוע או עשרה ימים היועץ המשפטי לממשלה יאמר את דברו ויחליט להגיש כתב אישום נגד נשיא המדינה.

יורם מרציאנו: שמענו שעורכי הדין של הנשיא אומרים: הנשיא יתפטר ברגע שיקבל את כתב האישום.

יורם מרציאנו: אבל באותו יום שמעתי שאחיו של הנשיא אומר: לא בהכרח אחי ישעה עצמו או יתפטר.

יורם מרציאנו: הוא ילך לשימוע, יש לו הזכות הלגיטימית לכך, כמו לכל אזרח.

יורם מרציאנו: את זה אומר אחיו של הנשיא, בלי שזה מוכחש במקום כלשהו.

יורם מרציאנו: אז אם ניתן פטור ונצא לתהליך הזה, אחר כך נמצא עצמנו במהלך שבו מדינת ישראל תהיה בלי נשיא מדינה במשך חצי שנה.

גדעון סער: עם ממלאת מקום.

יורם מרציאנו: אני יודע בדיוק למה אני מכוון.

יורם מרציאנו: נמצא את עצמנו בלי נשיא מדינה.

יורם מרציאנו: אני חושב שמדינת ישראל, אני חושב שברגע שהיועץ המשפטי לממשלה יאמר את דברו באופן ברור ויחליט להגיש כתב אישום נגד הנשיא, נצטרך לבוא לכאן שוב כדי לממש את הזכות הפרלמנטרית שלנו להתחיל בהליכי הדחה של הנשיא.

יורם מרציאנו: מרגע שהדבר הזה יעבור, לא יהיה שום עניין בהדחת הנשיא, ולכנסת לא יהיה say.

יורם מרציאנו: לכן אני מתנגד.

רוחמה אברהם-בלילא: תודה.

רוחמה אברהם-בלילא: חבר הכנסת אזולאי.

דוד אזולאי: גברתי היושבת-ראש, מה עוד לא נאמר בעניין הנשיא?

דוד אזולאי: אני חושב שצריך להיות זהירים מאוד מאוד.

דוד אזולאי: לצערי הרב, צר לי לומר, מה שנשאר הוא רק להניח אקדח על השולחן ולהגיד לנשיא: בבקשה.

דוד אזולאי: זה מה שנשאר.

דוד אזולאי: אתמול בשיחה אישית עם מר גלנטי אמרתי לו שאילו חבר כנסת אחר היה מגיש הצעת חוק כזאת, הייתי אומר שהוא צעיר ומתלהב.

דוד אזולאי: אני מאוד מעריך את סיעת הגמלאים, ובמיוחד את מר גלנטי, אני בטוח שאלו אנשים עם שיקול דעת, ולכן התפלאתי שזה בא מהצד הזה.

דוד אזולאי: חוץ מזה, יש לנו יועץ משפטי לממשלה מאוד אמיץ, מאוד רציני.

דוד אזולאי: עובדה, כשהוא היה צריך לקבל החלטה בעניין מצעד הביזיון, הוא לא חס – לא על כבודם של רבנים, לא על כבודו של הציבור; באומץ לב הוא אמר את הדברים תוך כדי רמיסה ופגיעה בציבור שלם בירושלים, ציבור שלם שנפגע מהמהלך הזה.

דוד אזולאי: איפה האומץ של היועץ המשפטי לממשלה?

דוד אזולאי: למה הוא לא קם ואומר היום את דברו בשאלה אם צריך להגיש כתב אישום.

דוד אזולאי: מה משיכת החבל הזאת?

דוד אזולאי: קום, תגיד דבריך באומץ, אם צריך להגיש כתב אישום, תגיש כתב אישום.

דוד אזולאי: אם לא צריך להגיש כתב אישום, אל תגיש.

דוד אזולאי: עם זאת, אני מצפה מחברי הכנסת לדבר אחד: בואו נקבל החלטה היום, בעקבות הצעת החוק, לקרוא ליועץ המשפטי להזדרז לקבל החלטה ולא לשפוך דמו של איש.

נאדיה חילו: זה כן, זה חשוב.

דוד אזולאי: לא נהיה כאן בית המשפט, לא מי ששופטים וגם נותנים את החבל.

נסים זאב: אבל הוא צריך להזדרז, הוא עסוק בדברים יותר חשובים.

רוחמה אברהם-בלילא: תודה.

רוחמה אברהם-בלילא: חברת הכנסת קולט אביטל, בבקשה.

קולט אביטל: כיוון שאני מסכימה עם חלק גדול מהדוברים, עם יורם מרציאנו ועם חבר הכנסת אזולאי, אני רוצה להגיד רק שני דברים.

קולט אביטל: קודם כול, מדובר בתיקון חוק יסוד.

קולט אביטל: גם בעניין הזה וגם בעניינים נוספים שהם בצנרת אני רוצה למחות על הקלות הבלתי נסבלת שבה אנחנו ממהרים, בשיטת החיש-קל, לתקן חוק יסוד –בלי לתת לכנסת לעבוד כמו שצריך, בקלות דעת.

קולט אביטל: אנחנו מתקנים חוק יסוד כזה וחוק יסוד אחר.

יואל חסון: את חתומה על החוק.

קולט אביטל: הורדתי את עצמי.

קולט אביטל: חתמתי בפזיזות והורדתי את עצמי.

קולט אביטל: לכן אני לא רוצה לתת יד לשום תהליך מזורז שפירושו תיקון חוק יסוד.

קולט אביטל: לא לגבי חוק היסוד הזה וגם לא לגבי הבחירה.

קולט אביטל: זה עוד יגיע לשולחן הזה.

קולט אביטל: שנית, לדעתי אנחנו צריכים להביא בחשבון שהיועץ המשפטי לממשלה עושה את מה שצריך לעשות עכשיו, צריך לתת לו האפשרות הזאת.

קולט אביטל: אני רוצה להצטרף לקריאה לזרז התהליכים.

קולט אביטל: ולא להתערב בהם ברגע שהם ישנם.

רוחמה אברהם-בלילא: תודה.

רוחמה אברהם-בלילא: חברת הכנסת חילו, בבקשה.

רוחמה אברהם-בלילא: אחרי חבר הכנסת שרוני, ואנחנו עוברים להצבעה.

נאדיה חילו: גם אני מאלו שחתמו בהתחלה על הצעת החוק.

נאדיה חילו: הורדתי את שמי ואני רוצה לומר למה.

אביגדור יצחקי: אולי גם גלנטי רוצה להוריד את שמו.

יצחק גלנטי: אני אגיד את דברי.

רוחמה אברהם-בלילא: הוא עוד יסכם את הדיון.

נאדיה חילו: אני רואה שלגבי מערכת הציבורית והעיתונאית הנושא מכניס את כל המערכות לסחרור יום-יומי.

נאדיה חילו: לכן חתמתי בהתחלה.

נאדיה חילו: חשבתי שאולי זה ישים סוף לזה.

נאדיה חילו: לפנינו כל כך הרבה סוגיות חשובות, ולדעתי עליהן צריך לשים את הדגש ולהקדיש להן זמן – גם של הוועדה הזאת וגם של עוד ועדות וגם של העיתונות.

נאדיה חילו: לכן בהתחלה חשבתי שאולי ההצעה תהיה צעד עם מסר, שישים מחסום והתחלה לסוף.

נאדיה חילו: אבל המצב אחר היום, וגם העובדות אחרות היום.

נאדיה חילו: ולכן אני בעד הקו שהוצג פה על-ידי חברי יורם מרציאנו.

נאדיה חילו: התחליף הוא הקריאה המאוד ברורה שצריכה לצאת בעקבות הדיון הזה.

נאדיה חילו: אולי הדיון הזה גם היה תמריץ.

נאדיה חילו: יש לפנות ליועץ המשפטי בבקשה בהחלט לזרז את העניין, כי זה לא יכול להיות.

נאדיה חילו: כל העיתונות וכל הטלוויזיה וגם אנחנו, כל האנרגיה שלנו היא לעניין הזה.

נאדיה חילו: זה תופס מרחב ציבורי גדול מאוד.

נאדיה חילו: אני חושבת שלחברי הכנסת ולבית הזה יש מה לומר בעניין הזה, בהחלט צריך לסיים את זה.

נאדיה חילו: פה ושם גם אני קוראת, וראיתי את הקו בעיתונות שאומר שאולי מעכבים את זה בכוונה תחילה, אולי לא.

נאדיה חילו: אבל קריאה מאוד ברורה לזרז – כן צריך.

רוחמה אברהם-בלילא: תודה.

רוחמה אברהם-בלילא: חבר הכנסת שרוני, בבקשה.

רוחמה אברהם-בלילא: מסיים חבר הכנסת גלנטי.

משה שרוני: חברי הכנסת, אני חושב שוועדת הכנסת לא יכולה לקבוע גורל של נשיא מדינה.

משה שרוני: בואו נהיה מציאותיים.

קולט אביטל: נכון.

משה שרוני: יש חוק שלפיו 90 חברי כנסת יכולים להחליט אל"ף או בי"ת – אם זה ללכת או להישאר.

משה שרוני: לא נעשה מזה שאנחנו בדיוק הגדולים ביותר, שמחליטים.

משה שרוני: זה מאיין את החוק שקבע ש-90 חברי כנסת מחליטים בעניין.

משה שרוני: לא אכנס לעניין עם היועץ המשפטי.

משה שרוני: היועץ המשפטי, אילו רצה לעשות את זה, היה מכין דוח ביניים.

משה שרוני: הוא לא עשה את כל זה.

משה שרוני: ואנחנו כאן כמו בית משפט, שופטים את הנשיא, לא יודע כמו מה, כאילו הנשיא הוא אחד מהשוק.

משה שרוני: קצת צניעות, בית הנשיא הוא סמל של המדינה.

משה שרוני: העיתונות לא תכתיב שום דבר.

משה שרוני: בואו נפסיק.

משה שרוני: אנחנו יודעים שכל העיתונות וכל כלי התקשורת היום רוצים להכתיב את המדיניות לחברי הכנסת, ולא שחברי הכנסת יכתיבו את המדיניות של מדינת ישראל אלא העיתונות.

משה שרוני: אנחנו נותנים יד לזה.

משה שרוני: אני מבקש מכל חברי הכנסת: לא אנחנו נקבע מה גורל נשיא המדינה, אלא 90 חברי כנסת לפי החוק.

רוחמה אברהם-בלילא: תודה.

יצחק גלנטי: אתה תומך או לא?

משה שרוני: אני מתנגד.

רוחמה אברהם-בלילא: חברת הכנסת יחימוביץ, בבקשה.

שלי יחימוביץ': בשעתו דנו בשאלת הנבצרות הזמנית לרגל השבעתה של נשיאת בית המשפט העליון, כבוד השופטת דורית בייניש.

שלי יחימוביץ': התנגדתי להעניק לו נבצרות זמנית.

שלי יחימוביץ': גם עכשיו אני מתנגדת להפוך את הנבצרות הזמנית למצב קבוע.

שלי יחימוביץ': זה אבסורד מוחלט.

שלי יחימוביץ': אף-על-פי שאני בטוחה שחבר הכנסת גלנטי, כוונותיו היו טובות, כי הוא רצה לפטור אותנו מהבושה המתמשכת הזאת – בסופו של דבר הוא מנציח את הבושה, כי הוא קובע המשך כהונה של הנשיא תוך כדי נבצרות.

שלי יחימוביץ': הוא פוטר אותנו מהחובה שמוטלת עלינו, ואנחנו משתמטים ממנה לצערי, לאסוף את 20 החתימות הדרושות, לקיים הצבעה ולהדיח ברוב של לפחות 90 חברי כנסת נשיא מדינה, שחשוד בעבירות מין קשות ביותר ויש נגדו תשתית ראייתית מבוססת, כדי שהוא לא ישב עוד בבית הנשיא.

משה שרוני: לא הייתי אומר את זה, אני מצטער.

שלי יחימוביץ': אתה לא אומר.

מגלי והבה: את שפטת אותו מהיום הראשון, אגב.

יורם מרציאנו: למה להיכנס לזה.

נסים זאב: למה להיכנס למהות.

רוחמה אברהם-בלילא: היא לא העירה לך.

יואל חסון: אנשים מנסים להיות שופטים.

שלי יחימוביץ': לפיכך אני מתנגדת להצעת החוק של חבר הכנסת גלנטי, אני מתנגדת להנצחתו של מצב הביניים, אני מתנגדת לחוק שמהותו בעצם הצלת המשך כהונתו של הנשיא קצב.

שלי יחימוביץ': אני חושבת שאנחנו צריכים לעשות את המעשה הראוי ולהצביע בכנסת על הדחת הנשיא, ולא להסתפק בפתרונות ביניים זמניים, שאולי קצת ממרקים את מצפוננו אבל הם בוודאי אינם התשובה הנאותה.

רוחמה אברהם-בלילא: תודה.

רוחמה אברהם-בלילא: חבר הכנסת גלנטי.

יצחק גלנטי: קודם כול, יש כאן שני היבטים סותרים: ראשון, שהצעת החוק הזאת באה להנציח את תפקוד הנשיא; שני, שזה בדיוק הפוך – שבאים להדיח ת הנשיא.

יצחק גלנטי: אני מבקש להזכיר לחברי הכנסת: כשר חוקק חוק הנבצרות, על-פי מה שאני חושב כוונת המחוקק היתה למצב שבו אכן נבצר מן הנשיא לתפקד.

יצחק גלנטי: "נבצר", משמעותו "רוצה אבל לא יכול".

יצחק גלנטי: כעת נקלענו למצב של "יכול אבל לא רוצה".

אורי אריאל: אין דבר כזה.

אורי אריאל: זה סירוב פקודה.

אורי אריאל: מה זה "רוצה ולא יכול"?

יצחק גלנטי: נקלענו למצב של "יכול ולא רוצה".

יצחק גלנטי: זה היפוכו של דבר.

יצחק גלנטי: צריך להבין, בשעה שהחוק חוקק המחוקק לא העלה על דעתו מצב שבו נשיא המדינה ייחקר בנושא שבפלילים, ובוודאי לא בצורה קיצונית כל כך, כפי שזה מתבטא בחקירה.

יצחק גלנטי: מעבר לכך, הודגש כאן שעשוי להיווצר מצב של מדינה ללא נשיא, או כאילו היה מי שבכוונתו להחליף את הנשיא לפרק זמן מסוים.

יצחק גלנטי: השאלה שצריכה להישאל היא אם לא עדיף מצב שבו הנשיא במצב של נבצרות למשך שלושה חודשים, אם האלטרנטיבה היא המשך המצב הקיים, שבו יש זילות בכנסת עצמה ובמוסד הנשיאות.

יצחק גלנטי: וההתייחסות הבין-לאומית לכל הנושא שלילית לחלוטין.

יצחק גלנטי: אנחנו צריכים לזכור עוד דבר: נכון לרגע זה לא הוגש כתב אישום.

יצחק גלנטי: נכון, התקשורת חוגגת על כל הנושא.

יצחק גלנטי: לכן לדעתי המשך המצב עשוי לגרום להרבה יותר עיוות דין עד אשר יוגש כתב האישום, אם יוגש, ועד אשר יהיה המשפט, אם יהיה.

יצחק גלנטי: עיוות הדין עשוי להיות קיצוני בהרבה ממצב שבו נאפשר נבצרות מכוח החלטה של הוועדה.

יצחק גלנטי: לפיכך, אני מבקש: הביאו בחשבון את הטענה שרצוי לסגור את הנושא הזה מה שיותר מהר, כך אני מבין את זה.

יצחק גלנטי: גם אם הצעת החוק הזאת לא תעבור בכנסת, אין לי צל של ספק שעצם קיומה, גם אם היא ממתינה 45 יום, הוא קטליזטור לא רגיל ליועץ המשפטי לזרז את כל ההליכים ולהביאם לכלל סיום.

אורי אריאל: בוא נסכים שזה ישב 45 יום.

רוחמה אברהם-בלילא: אני עוברת להצבעה.

רוחמה אברהם-בלילא: אחר כך אקריא הודעת סיכום של הוועדה, וגם עליה נצביע.

רוחמה אברהם-בלילא: מי בעד לפטור את הצעת החוק של חבר הכנסת גלנטי מחובת הנחה?

רוחמה אברהם-בלילא: ה צ ב ע ה בעד: 5 נגד: 14 נמנעים: אין

ראובן ריבלין: אני מבקש לציין שלא השתתפתי בהצבעה.

רוחמה אברהם-בלילא: בעד – חמישה, נגד – 14, לא היו נמנעים, למעט חבר הכנסת ריבלין, שאמר שאינו משתתף בהצבעה.

רוחמה אברהם-בלילא: לפיכך אנחנו לא פוטרים את הצעת החוק מחובת הנחה.

רוחמה אברהם-בלילא: יש לי הצעת סיכום: ועדת הכנסת לא מצאה מקום לאפשר הליך חקיקה מזורז בעניין סמכויות ועדת הכנסת והכנסת בעניין סיום כהונת נשיא המדינה.

רוחמה אברהם-בלילא: ועדת הכנסת קוראת ליועץ המשפטי לממשלה לסיים את הליך החקירה בהקדם ולהודיע לוועדת הכנסת את ממצאיו ומסקנתו בדבר הצורך להגיש כתב אישום נגד נשיא המדינה.

רוחמה אברהם-בלילא: מי בעד הצעת הסיכום?

דוד אזולאי: אני מציע שתהיה פנייה בכתב.

קולט אביטל: לגבי המילה "צורך",

זבולון אורלב: אחריה כדאי להוסיף "אם בכלל".

נסים זאב: למה לא שואלים מי נגד?

נסים זאב: יש רק אפשרות אחת?

רוחמה אברהם-בלילא: סליחה, מי מתנגד להצעת הסיכום הזאת?

נסים זאב: אני חושב שאסור להפעיל לחץ על היועץ המשפטי לממשלה, אם אנחנו רוצים שהוא יתפקד כמו שצריך והכול יהיה בהגינות ובשיקול דעת.

נסים זאב: אסור.

נסים זאב: מתנגד.

נסים זאב: ה צ ב ע ה בעד: 14 נגד: 1 נמנע: 1

רוחמה אברהם-בלילא: בעד הצביעו 14, נגד – אחד, נמנע – אחד.

רוחמה אברהם-בלילא: הצעת הסיכום התקבלה.

רוחמה אברהם-בלילא: נעביר את הפרוטוקול, עם ההחלטה שקיבלנו ליועץ המשפטי לממשלה.

רוחמה אברהם-בלילא: אני מודה לכם.

משה שרוני: שימהר לתת לנו דוח ביניים.

משה שרוני: תודה.

ראובן ריבלין: העירו לי פה, ואני מבקש לומר שגם לגבי הצעת ההחלטה של הוועדה לא השתתפתי בהצבעה.

גדעון סער: גם אני מודיע שלא השתתפתי בהצבעה.

רוחמה אברהם-בלילא: זה יירשם בפרוטוקול.

רוחמה אברהם-בלילא: תודה.

רוחמה אברהם-בלילא: נעבור לנושא הבא.

רוחמה אברהם-בלילא: פניית חה"כ גדעון סער בנושא החלפת יושב-ראש הוועדה לענייני ביקורת המדינה

רוחמה אברהם-בלילא: אני עוברת לנושא הבא.

רוחמה אברהם-בלילא: חבר הכנסת גדעון סער שלח אלי מכתב.

רוחמה אברהם-בלילא: אקרא אותו לכם.

רוחמה אברהם-בלילא: לאחר מכן נדון בסוגיה הזאת: "עם השלמת הצטרפותה של סיעת ישראל ביתנו לקואליציה הערב" – המכתב נשלח אלי ב-30 באוקטובר 2006 – "שההסכם הקואליציוני עמה נחתם כבר בשבוע שעבר, נדרשת החלפה מיידית של יושב-ראש הוועדה לביקורת המדינה בכנסת.

רוחמה אברהם-בלילא: אין צורך לומר כי הנוהג הבלתי מתפשר היה תמיד שבראש ועדה זו עמד חבר כנסת מהאופוזיציה.

רוחמה אברהם-בלילא: אין אפוא אפשרות כי את ראשות הוועדה הזאת תאייש הקואליציה.

רוחמה אברהם-בלילא: על כן, לאחר שהנושא סוכם בשיחתנו מהבוקר עם יושב-ראש הקואליציה, אני מבקש להביא באופן מיידי לאישור ועדת הכנסת החלפת יושב-ראש הוועדה לביקורת המדינה.

רוחמה אברהם-בלילא: אני מציע כי לראשות הוועדה ייבחר נציג סיעת האיחוד הלאומי-מפד"ל, הסיעה השנייה בגודלה עתה מבין סיעות האופוזיציה, כפוף להסכמה שהוצגה בשעתו לוועדה המסדרת (והמקובלת גם על סיעת האיחוד הלאומי-מפד"ל, כי בכל רגע שתבקש זאת סיעת הליכוד היא תוכל להחליף ראשות ועדה זו בראשות ועדת הכלכלה).

רוחמה אברהם-בלילא: אודה לך אם תעלי את הנושא על סדר יומה של הכנסת".

רוחמה אברהם-בלילא: עבר שבוע, חבר הכנסת סער, ואני מבינה שניסינו להגיע לפתרון בסוגיה הזאת.

רוחמה אברהם-בלילא: אני מבקשת להציג את הנושא.

גדעון סער: יש כאן מצב של שחור-לבן, אין מצב של פתרון או של פשרה, יש רק מצב של רמיסת הנורמות בכנסת הזאת, שיביא למצבים מאוד לא טובים פה.

משה שרוני: כשהייתם בשלטון לא רמסתם, באמת, דבר בעדינות.

רוחמה אברהם-בלילא: חבר הכנסת שרוני, אשמח לתת לך רשות דיבור אחר כך.

משה שרוני: פשוט זורקים כאן מילים, שכחו מה היה.

גדעון סער: חבר הכנסת שרוני – הכבוד שאני רוחש לו הוא לא רק מטעמי ידידות אלא גם מטעמי חינוך טוב שקיבלתי.

גדעון סער: בבית הזה הוא חדש, ועל כן אני צריך גם לעניין זה להנחיל לו דברים שהם מסורת בבית הזה.

גדעון סער: ואני אספר לך, חבר הכנסת שרוני, מה היה בקדנציה הקודמת כשהיינו מפלגת שלטון בבית הזה.

גדעון סער: לא הסכמנו בשום פנים ואופן שוועדת ביקורת המדינה תהיה ועדה בראשות סיעה קואליציונית.

גדעון סער: כאשר היו שינויים בהרכב הקואליציה, כשמפלגת העבודה הצטרפה לקואליציה, חלו שינויים בהרכב הוועדות: סיעת ישראל ביתנו, כאשר עברה לאופוזיציה, זכתה לקבל את הוועדה לביקורת המדינה.

גדעון סער: לאחר מכן סיעת שינוי, שבתחילה היתה סיעה קואליציונית, ויתרה על ועדה קואליציונית וקיבלה את הוועדה לביקורת המדינה.

גדעון סער: הדבר הזה הוא מבחינת שמירת כללי משחק בבית הזה.

גדעון סער: כרגע באים לשבור את כל כללי המשחק.

גדעון סער: התגובה לשבירת כללי משחק תהיה שבירת כללי משחק.

גדעון סער: חד-משמעי.

גדעון סער: אם לא תתקבל החלטה – באיחור, ואסביר למה באיחור – אבקש לכנס את סיעות האופוזיציה ולקבוע יחד שלא נשתתף בוועדה לביקורת המדינה.

גדעון סער: היא לא רק תהיה ועדה קואליציונית, אלא היא תהיה ועדה שישתתפו בה רק חברי קואליציה.

גדעון סער: לא יעלה על הדעת שוועדה שתפקידה לבקר את הממשלה ואת משרדי הממשלה – ויש בה רוב לסיעות הקואליציה, כי לקואליציה יש רוב בכל ועדות הכנסת – לא יעמוד בראשה איש אופוזיציה.

גדעון סער: זה לא קשור לשאלה אם בראשות הוועדה עומדת סיעה שאני באופן אישי מחבב או לא.

גדעון סער: או לשאלה אם מי שממלאת את התפקיד כממלאת מקום עושה תפקידה טוב או לא, אם היא יכולה להתרומם מעל לניגודי העניינים שחבר כנסת ממוצע יכול או לא יכול להתרומם מעליהם.

גדעון סער: אולי היא יכולה.

גדעון סער: אבל העיקרון הוא שבראשות הוועדה הזאת יעמוד איש אופוזיציה.

גדעון סער: אני חייב לומר שהמתנתי בסבלנות, והיא נראית לי קצת מוזרה בדיעבד.

גדעון סער: בסופו של דבר, ברגע שההסכם הושלם – הוא נחתם לפני שבועיים אבל אושר כשליברמן צורף לממשלה, לפני שמונה ימים, מבחינת האינטגריטי, באותו רגע צרי היה להיות מכתב התפטרות ופנייה יזומה של סיעת ישראל ביתנו לוועדה.

גדעון סער: הדבר הזה לא קרה.

גדעון סער: לא רק זה, מנסים לפשפש בנבכי ההיסטוריה, שמא בכנסת הראשונה או לחילופין לפני 20 שנה היה חריג כלשהו.

גדעון סער: הדבר הזה רחוק מהנורמות שמקובלות פה.

גדעון סער: מנסים לעשות מקצה שיפורים להסכם הקואליציוני.

גדעון סער: היה הסכם קואליציוני די אומלל, בואו נאמר את האמת, בין ישראל ביתנו לבין ראש הממשלה.

נאדיה חילו: זה במילים עדינות.

גדעון סער: הסכם אומלל מבחינה זו שלא הושגו בו הישגים, בראיית ישראל ביתנו, לא מבחינת עקרונות ולא מבחינת תפקידים.

יורם מרציאנו: כל האיום האסטרטגי על ישראל הוסר.

גדעון סער: כן, באופן ברור ביותר.

אחמד טיבי: גם צומצם המרחק בין ישראל לקפריסין.

אביגדור יצחקי: אגב, אני רוצה את איה נאפה.

אורי אריאל: כבודו מציע לנו לנסוע לשם?

גדעון סער: כשחבר הכנסת יצחקי אומר "איה נאפה" אני נזכר שהיא בחלק היווני של קפריסין, ואני תוהה אם זה קשור לנושאים אחרים שקשורים לקפריסין.

אביגדור יצחקי: אני פשוט אוהב לבלות שם חופשה, זה מקום נפלא.

גדעון סער: על כל פנים, לא נקבע בהסכם הקואליציוני בין ישראל ביתנו לבין השלטון שום הוראה הנוגעת לוועדה מוועדות הבית.

גדעון סער: אני גם לא מעלה על דעתי שהובטח משהו שלא דווח לכנסת, כי לא יכול להיות שהיו סיכומים בעל פה בין ראשי המפלגות הללו שלא דווחו או לא הועלו על הכתב, זה דבר שאנחנו לא יכולים לשער.

גדעון סער: באופן פומבי נאמר שישראל ביתנו רוצה להדיח סיעה אחת מסיעות הבית בוועדת הכספים, ועד אז שטח משוחרר לא יוחזר – לא בנושא האידיאולוגי, כי שם הם מזמן ויתרו, אלא בנושא הנחלות בבניין הזה.

גדעון סער: כלומר, עד שהם לא יצליחו לקבל ועדה אחרת, אולי הוועדה הכי בכירה בבית, הם לא ישחררו את הוועדה לביקורת המדינה.

גדעון סער: בעצם יש פה מקצה שיפורים במשא ומתן הקואליציוני.

יורם מרציאנו: אגב, בצדק, הקואליציה צריכה לקחת את ועדת הכספים.

גדעון סער: מקצה שיפורים על גבה של האופוזיציה.

גדעון סער: אנחנו צד להסכמים בין הקואליציה לבינה?

גדעון סער: שתפתור את הבעיות שלה.

גדעון סער: איך זה קשור?

גדעון סער: נכון, יש זכאות לוועדה לסיעה שיש לה 11 חברים, לפי החלטת הוועדה המסדרת.

גדעון סער: היא תתכבד ותקבל את ועדת המדע והטכנולוגיה, שהיא ועדה חשובה.

גדעון סער: אחר כך, אם הדברים יסתדרו בתוך הקואליציה בצורה כזאת או אחרת, הקואליציה יכולה לעשות חילופים של ועדות שלה.

גדעון סער: אין לזה קשר לעובדה שבראשות הוועדה לביקורת המדינה צריך לעמוד איש אופוזיציה.

גדעון סער: לקראת סיום אני רוצה לחזור על ההערכה שביטאתי, ואינני חוזר בי ממנה, על האופן שבו ראשות הוועדה נוהלה על-ידי ממלאת מקום היושב-ראש, חברת הכנסת טרטמן.

גדעון סער: מדובר פה בנושא עקרוני, ואגב הוא לא שייך לליכוד, אלא לאופוזיציה וקואליציה בבניין הזה.

גדעון סער: על-פי אותו סיכום אנחנו נשארים באותה עמדה: סיעת האופוזיציה השנייה בגודלה בבית – קודם זו היתה סיעת ישראל ביתנו והיום זה האיחוד לאומי מפד"ל – תקבל את הוועדה לביקורת המדינה.

גדעון סער: אני מבקש מכל חברי הכנסת ההגונים בוועדה הזאת, מכל הסיעות, לכבד סיכום.

גדעון סער: אני רוצה להדגיש שהנושא הזה סוכם ביני לבין יושב-ראש הקואליציה ביום שני שעבר.

גדעון סער: אולי כרגע מופעלים עליו לחצים, אבל הוא סוכם באופן ג'נטלמני.

גדעון סער: אם רוצים לשבור את כל כללי המשחק, בסדר, נבין איפה אנחנו חיים וניאלץ לפעול באותו אופן.

גדעון סער: אבל לדעתי צריך לכבד הסכמות.

גדעון סער: אני גם מבקש שלא לדחות ולא למסמס את זה.

גדעון סער: אני מבקש שההחלטה תתקבל היום.

אחמד טיבי: אולי אפשר להקים ועדה מיוחדת לאיומים אסטרטגיים?

רוחמה אברהם-בלילא: חבר הכנסת רובי ריבלין, ראשון הדוברים.

רוחמה אברהם-בלילא: אחריו חבר הכנסת וילן.

ראובן ריבלין: פוליטית אצביע כמו שהציג זאת חברי גדעון סער.

ראובן ריבלין: פוליטית אני אצביע כך, אני רק רוצה לומר את האמת, רק את האמת, אבל גם את כל האמת.

ראובן ריבלין: חוק ביקורת המדינה אינו מחייב אישיות ממעמד כזה או אחר להיות יושב-ראש הוועדה, החוק לא אמר ולא פירש.

ראובן ריבלין: בכל התקופות, עד הכנסת האחת-עשרה היו שני גושים, והם איישו שלושה רבעים מהבית הזה.

ראובן ריבלין: בדרך כלל 90 חברי כנסת היו או מהליכוד או מהעבודה – המערך אז, העבודה לא אוהבת שקוראים לה "מערך", אז אני נזהר בכבודה בימים אלה, אבל אני לא מתחייב לעשות כך תמיד.

ראובן ריבלין: עד אותה עת לא היה ספק מבחינת המסורת של הכנסת שמי שנמצא באופוזיציה מאייש את הוועדה לביקורת המדינה.

ראובן ריבלין: והנה נפל דבר, בכנסת האחת-עשרה, והוא נמשך בכנסת השתים-עשרה.

ראובן ריבלין: ממשלת אחדות לאומית.

ראובן ריבלין: צריך לומר זאת בכל הכנות ובכל , אלו עובדות.

ראובן ריבלין: חבר הכנסת דוד ליבאי, שהיה חבר בקואליציה, שימש במשך שתי קדנציות בוועדה לביקורת המדינה, כחבר קואליציה אבל לא כשר לשעבר, הוא שימש יושב-ראש, לתפארת כנסת ישראל.

אסתרינה טרטמן: הוא היה מסיעת ראש הממשלה.

ראובן ריבלין: אני מבקש, אני כבר אומר שאני מצביע כמו גדעון.

ראובן ריבלין: אחרי שהכנסת התפצלה למפלגות רבות, כתוצאה מחוק הבחירה הישירה – ואני מודה באשמה, הייתי אחד מהאנשים שתמכו בו בכל לב ויצאתי עם ידי על ראשי, נוצר מצב שבו בכל כנסת שלאחר מכן תמיד אייש אדם מהאופוזיציה את תפקיד יושב-ראש הוועדה לביקורת המדינה.

ראובן ריבלין: בכנסת החמש-עשרה ובכנסת השש-עשרה גם אברהם בורג וגם אני הקפדנו על כך שלא יהיה יושב-ראש לוועדת ביקורת שהוא איש מהקואליציה.

ראובן ריבלין: כך היה כשחברנו רן כהן נבחר, אף-על-פי שהיה חבר בסיעה של 10 חברים.

ראובן ריבלין: אחר כך הוא נבחר כממלא מקום עם שישה חברים.

ראובן ריבלין: תמיד דאגנו לכך שהוועדה תאויש כך, כמסורת.

ראובן ריבלין: אבל צריך לומר שבעבר היו מקרים.

ראובן ריבלין: אם כרגע זו ממשלת אחדות לאומית,

גדעון סער: מתי היו מקרים בעבר?

גדעון סער: בכנסת האחת-עשרה.

ראובן ריבלין: גם בכנסת השתים-עשרה.

אסתרינה טרטמן: גם בוועדה הראשונה הראשונה.

ראובן ריבלין: אני מעיד רק מזיכרוני, לא על היסטוריה.

ראובן ריבלין: אני רוצה להסביר בצורה הברורה ביותר: המסורת נקבעה כפי שהיתה, היא הופרה עם ממשלת אחדות לאומית.

ראובן ריבלין: אלו הדברים.

ראובן ריבלין: על כל פנים אני הולך לוועדת הכספים ואחזור הנה, ואצביע כפי שחבר הכנסת סער אמר.

גדעון סער: מה עמדתך במובן הערכי, אל תגיד איך תצביע.

ראובן ריבלין: במובן הערכי, אני חושב שיש היום אופוזיציה, ואין ממשלת אחדות לאומית, ולכן צריך יושב-ראש ועדה מהאופוזיציה.

אביגדור יצחקי: חבר הכנסת ריבלין, איך תדע איך להצביע אם לא תשמע את דברי?

אביגדור יצחקי: אתה מחליט איך תצביע בלי לשמוע.

יורם מרציאנו: למען ההגינות הוא אמר שיצביע הצבעה פוליטית.

אורי אריאל: יצחקי, הוא יודע שתעמוד על כך שהאופוזיציה תנהל את הוועדה.

אורי אריאל: אין בעיה.

מגלי והבה: גדעון, שאלת שאלה טובה את רובי.

אבשלום וילן: התחושה שלי היא שאין מלך בישראל, במובן זה שאיש הישר בעיניו יעשה.

אבשלום וילן: חבר הכנסת יצחקי, אני מדבר אליך.

אבשלום וילן: איבדת כבר תקופה ארוכה תחושה של ממלכתיות.

אבשלום וילן: לזכות היושב-ראש ריבלין אני אומר:

אבשלום וילן: עמדותיו הפוליטיות היו מנוגדות לעמדות ראש הממשלה, חבר מפלגתו, ובכל אופן, לאורך כל הקדנציה הקודמת הוא שמר מכל משמר על כללי משחק מוכרים והגונים, בשוויון מוחלט כלפי כל חברי הבית ונבחרי הבית.

ראובן ריבלין: רוצים להעמיד אותי לדין על זה, אגב.

אבשלום וילן: אני חושב שזאת הדוגמה, כך צריך לנהוג.

אבשלום וילן: כחבר בוועדה, אין חילוקי דעות על הניהול המכובד והענייני של חברת הכנסת טרטמן.

אבשלום וילן: אבל חבר הכנסת סער צודק, זה לא הדיון.

אבשלום וילן: אתן לך דוגמה קטנה.

אבשלום וילן: לפני שבועיים אני ואסתרינה היינו באותה עמדה בנושא מסוים.

אבשלום וילן: כעבור שבוע, יומיים אחרי שהם הצטרפו לקואליציה, פתאום היושבת-ראש שינתה את עמדתה.

אבשלום וילן: אני לא רוצה לחשוד בכשרים.

אסתרינה טרטמן: לא, אני לא יכולה לשתוק.

אסתרינה טרטמן: זה מפזר רעל וקשה לנקות אותו אחר כך, אין אמת בדברים.

אבשלום וילן: אני מעריך שזו זכותה.

אבשלום וילן: אם היא לא היתה בקואליציה, לא היה לי ספק, הייתי מתווכח אתה עניינית.

אבשלום וילן: אבל עצם העובדה שאת נכנסת לניגוד עניינים, אסתרינה – ההחלטות שלך, שמבחינתך הן הצודקות והטהורות ביותר, מתפרשות כרגע כניגוד עניינים משום העובדה שאת חלק מהקואליציה.

אורי אריאל: זה שבוע מאוחר מדי.

אבשלום וילן: אני לא יודע מה היה המשא ומתן, אבל בואו נגיד שהוא לא נוהל לתפארת סיעת ישראל ביתנו, כנראה – כי יש תסכולים, עובדה.

אבשלום וילן: תתכבד הנהלת הקואליציה, זו סיעה בקואליציה עם 11 חברים, שיקבלו ועדה אחרת, שיעשו חילופים.

אבשלום וילן: לא יכול להיות שהוועדה לביקורת המדינה, עם נושאים כל כך שנויים במחלוקת שהיא עתידה לדון בהם, בעיקר כלפי שרי ממשלה, העומד בראשה וכו' – שאיש קואליציה יעמוד בראשה.

אבשלום וילן: למרות התקדים ההיסטורי שחבר הכנסת ריבלין מדבר עליו, לפחות בחמש הקדנציות האחרונות זה לא היה.

אבשלום וילן: אני מציע ליושב-ראש האופוזיציה, חבר הכנסת סער, שיהיה מאוד ברור: נראה שהבנות ג'נטלמניות לא עובדות.

אביגדור יצחקי: אני מתפלא עליך.

אבשלום וילן: חבר הכנסת יצחקי,

אביגדור יצחקי: ממך אני לא מצפה לזה.

אבשלום וילן: אם הן היו עובדות, אני האחרון שבעד להפעיל שבירת כלים.

אביגדור יצחקי: זה לא עבד במקרה אחד, ואתה יודע מהו.

אביגדור יצחקי: עד היום הבנות ג'נטלמניות כובדו בבית הזה.

רוחמה אברהם-בלילא: תודה רבה, חבר הכנסת יצחקי, אתה הדובר הבא.

אבשלום וילן: זה היה משפט הסיום שלי.

אביגדור יצחקי: לומר כאילו אין הבנות ג'נטלמניות בבית הזה,

אבשלום וילן: בבקשה, עכשיו אני רואה דוגמה.

אביגדור יצחקי: לומר שזו דרך רגילה, שתמיד זה כך?

אביגדור יצחקי: זה עיוות של המציאות.

גדעון סער: הבנות, זה נבחן במציאות.

רוחמה אברהם-בלילא: אני מוכרחה לומר שכשקיבלתי את הפנייה מיושב-ראש האופוזיציה, חבר הכנסת גדעון סער, שלחתי מכתב ליועצת המשפטית של הכנסת.

רוחמה אברהם-בלילא: הוא על שולחנכם.

רוחמה אברהם-בלילא: היועצת המשפטית של הוועדה תתייחס לסוגיה הזאת.

ארבל אסטרחן: אגיד את עיקרי הדברים.

ארבל אסטרחן: כפי שאמר חבר הכנסת ריבלין, אכן תקנון הכנסת והחוק אינם מונעים מחבר כנסת שנמנה עם אחת מסיעות הקואליציה לכהן כיושב-ראש הוועדה לענייני ביקורת המדינה.

ארבל אסטרחן: יש הוראות בחוק מבקר המדינה לעניין יושב-ראש וחבר, אבל לא בדיוק בנקודה הזאת.

ארבל אסטרחן: חוק מבקר המדינה קובע היום שמי שכיהן כשר, סגן שר, מנכ"ל או משנה למנכ"ל של משרד ממשלתי, לא יהיה יושב-ראש הוועדה תוך שנתיים מיום סיום כהונתו.

ארבל אסטרחן: הוא גם קובע שחבר ועדה שכיהן במשרות מסוימות לא ישתתף בדיוני הוועדה שנוגעים לתחום אחריותו בתקופה שבה כיהן.

ארבל אסטרחן: הרעיון ברור: להפריד בין חברות בוועדה לבין הגופים המבוקרים, קשר לממשלה.

ארבל אסטרחן: אומנם הסעיף היום מדבר על אדם שכיהן בעבר בתפקידים כאלה, כי על-פי רוב הביקורת נעשית בדיעבד.

ארבל אסטרחן: אבל הביקורת יכולה לעשות להיעשות גם בזמן אמת, והמבקר הנוכחי גם הודיע שכך יפעל.

ארבל אסטרחן: לכן ועדת הכנסת צריכה לשקול, לאור בקשת גדעון סער, כיצד היא סבורה שיש לפרש את תכלית אותם סעיפים.

ארבל אסטרחן: שוב, אין חובה לפי החוק לקבל את הבקשה – אפשר היה לקבוע דבר כזה בחוק או בתקנון, כמובן.

ארבל אסטרחן: צריך לזכור את התקדימים, שהם בהחלט חלק משיקולי הוועדה: מאז דוד ליבאי, יושב-ראש הוועדה תמיד היה מקרב סיעות האופוזיציה.

ארבל אסטרחן: בכנסת הקודמת חבר הכנסת סער נתן דוגמאות.

ארבל אסטרחן: היו שלושה יושבי-ראש, פעמיים מסיעה שהיתה בקואליציה וחדלה מלהיות בקואליציה – יורי שטרן ומלי פולישוק.

ארבל אסטרחן: גם בכנסת החמש-עשרה, כשראש הממשלה התחלף במהלך הקדנציה, ברגע שהליכוד הצטרף, חבר הכנסת עוזי לנדאו עזב וחבר הכנסת אמנון רובינשטיין החל לכהן.

ארבל אסטרחן: אם הוועדה תחליט לקבל את בקשתו של חבר הכנסת סער, הדרך לעשות זאת היא בדרך שבה נבחר יורי שטרן, יושב-ראש הוועדה הנוכחי: המלצה של ועדת הכנסת, ואז הוועדה לביקורת המדינה חייבת להתכנס ולהחליט אם היא מאמצת את ההמלצה של ועדת הכנסת.

רוחמה אברהם-בלילא: תודה.

רוחמה אברהם-בלילא: חבר הכנסת יצחקי.

יורם מרציאנו: לפי יושבי-הראש הקודמים, כל מי שיושב-ראש ועדה שם, הולך הביתה.

אביגדור יצחקי: אכן היתה פנייה של מרכז האופוזיציה, חברי הטוב חבר הכנסת סער, בעניין הוועדה לביקורת המדינה.

אביגדור יצחקי: אכן אמרתי שטענתו ראויה.

אביגדור יצחקי: אכן אני חושב שוועדה לביקורת המדינה צריכה להיות וחייבת להיות בידי האופוזיציה.

אביגדור יצחקי: אני מוכרח לומר שאמרתי את הדברים לחבר הכנסת סער לפני שבאתי בדברים עם סיעת ישראל ביתנו, שהיא חברה חדשה בקואליציה, מתוך הנחה שחבר הכנסת המיועד מפנה ועדה, ולכן עד שיתבהרו הדברים יש עדיין ועדה שאפשר לאייש.

אביגדור יצחקי: עם זאת, אחרי ששמעתי את הטיעונים של ישראל ביתנו השתכנעתי שיש מקום לדחות את ההחלפה בין ראשי הוועדות, לא לזמן ארוך, בסדר גודל של עד כחודש ימים מהיום.

אבשלום וילן: אחר כך יהיה תקציב, אז זה יהיה עד סוף דצמבר.

גדעון סער: יש גם חקירות של המבקר בינתיים.

אביגדור יצחקי: הפרעתי לך?

גדעון סער: הערתי לוילן, לא לך.

אביגדור יצחקי: זה מפריע לי כשאתה מעיר.

אביגדור יצחקי: הבקשה שלי כיושב-ראש הקואליציה – ואני מוכרח לומר שלא דנו בזה בהנהלת הקואליציה – היא לבצע את החילופים חודש מהיום.

אביגדור יצחקי: להלן הנימוקים.

אביגדור יצחקי: קודם כול, אני רוצה לדחות דחייה מוחלטת את הטענה על הג'נטלמניות והממלכתיות שלי באיוש הוועדות וכל מה שקשור בכך, גם לגבי מספרי הוועדות וגם לגבי חברי הוועדות.

אביגדור יצחקי: חבר הכנסת וילן, נכון שלא יכולתי ואני עדיין לא יכול להיענות לבקשתך להיות חבר בוועדת הכלכלה על חשבון סיעת קדימה, וזאת משום שכבר נתתי חבר אחד על חשבון קדימה בוועדת הכלכלה ולא משום סיבה אחרת.

אחמד טיבי: לא אעיר בנקודה הזאת, אעיר לך בחוץ.

אביגדור יצחקי: לעצם העניין, יש כמה חברים מסיעות הבית שקיבלו מקומות על חשבון קדימה בוועדות שונות, כולל ועדת החוקה, חוק ומשפט, כולל ועדת העבודה הרווחה והבריאות, ועוד כהנה וכהנה, ולא אזכיר הכול.

אביגדור יצחקי: אני חושב שגם בחלוקת הוועדות לא הראינו קשיחות.

אביגדור יצחקי: לזכות כל ראשי הוועדות אני מוכרח לומר שבלי קשר לקואליציה או לאופוזיציה כולם, ללא יוצא מן הכלל, מנהלים את הוועדות כמו שצריך.

אביגדור יצחקי: לכן האמירה הזאת לא באמת מציאותית.

אביגדור יצחקי: אני מוחה עליה, אני חייב למחות עליה.

אביגדור יצחקי: אני גם מוכרח לומר שבמסגרת הוועדות שחולקו, סיעה של 12 מנדטים בבית מחזיקה בשתי ועדות: ועדת הכלכלה והוועדה למעמד האישה.

גדעון סער: סלח לי מאוד, תן לי לתקן אותך,

אביגדור יצחקי: תן לי לסיים.

רוחמה אברהם-בלילא: לא תוך כדי.

גדעון סער: אני חושש שהוא שוגה שוב.

אביגדור יצחקי: וזאת אף-על-פי שסיעה של 11 מנדטים צריכה להסתפק בוועדה אחת.

גדעון סער: היא קיבלה ועדה ושליש, בדיוק כמונו.

גדעון סער: הוא יודע.

גדעון סער: או ששכחת או שאתה מוליך שולל את הוועדה.

אביגדור יצחקי: באמת לא שכחתי.

רוחמה אברהם-בלילא: ולכן, חבר הכנסת יצחקי?

אביגדור יצחקי: לא, אני אסיים את דברי בנחת, כי אני חושב שהנושא חשוב וראוי.

אביגדור יצחקי: לכן אסיים את דברי עד סופם.

אביגדור יצחקי: הסכמתי לחבר הכנסת סער כי אני חושב שזה הנוהג שצריך להתקיים בכנסת.

אביגדור יצחקי: עם זאת, אני חושב שבמסגרת ההבנות הרבות שאנחנו מגיעים אליהן בבית, יש היום בעיה לקואליציה וזאת הבעיה שלי, אגב, ולא של ישראל ביתנו, והיא שאני צריך לתת ועדה ראויה לחברה חדשה בקואליציה.

אביגדור יצחקי: אין לי מושג אם אכן ועדת הכספים היא הוועדה שישראל ביתנו תקבל.

אביגדור יצחקי: זה דבר שצריך להיות מסוכם בין יושב-ראש מפלגת ישראל ביתנו לבין ראש הממשלה.

אביגדור יצחקי: אני מצפה שנגלה אורך רוח על מנת שבחודש הקרוב הדברים יתבהרו.

אביגדור יצחקי: אני גם מוכן להתחייב לתאריך מדויק שבו נעביר אחר כבוד את הוועדה לראשות חבר הכנסת אורלב.

אביגדור יצחקי: ואגב, בכל קנה מידה זה אכן מינוי ראוי.

אביגדור יצחקי: אני רוצה להסביר שבגלל בעיות קואליציוניות כאלה ואחרות חברת האופוזיציה מחזיקה בוועדה החשובה ביותר לקואליציה, אף-על-פי שיושב-ראש הוועדה מצביע בכל פעם נגד הקואליציה.

אביגדור יצחקי: זה משיקולים גם פוליטיים וגם קואליציוניים.

אורי אריאל: מה אנחנו אמורים לעשות?

אורי אריאל: להשתתף בצערכם?

אביגדור יצחקי: אגב, לפעמים אני משתתף בצערך.

אביגדור יצחקי: כבר שנים אנחנו יחד, משתתפים זה בצערו של זה, ומנסים לעזור.

אביגדור יצחקי: אני לא רוצה לומר כמה שנים, כי זה לא נעים.

אביגדור יצחקי: אם תספור, זה מעבר ל-30 שנה.

אביגדור יצחקי: אנחנו יודעים לשתף פעולה, כפי שראית בחודש האחרון, בנושאים שמאוד מאוד מעיקים על עם ישראל, כמו המפונים.

אביגדור יצחקי: ושיתוף הפעולה הוא טוב.

אביגדור יצחקי: אני חושב שזכותה של ישראל ביתנו שתהיה לה ועדה משמעותית.

אבשלום וילן: חבר הכנסת יצחקי, שאלה.

רוחמה אברהם-בלילא: חבר הכנסת וילן, זה מפריע, לא.

אביגדור יצחקי: כשאסיים.

אביגדור יצחקי: אני חושב שזכותה של מפלגת ישראל ביתנו, לא רק כחברת אופוזיציה אלא גם כחברת קואליציה, לשמור על תיק משמעותי עד שהנושאים יתבהרו.

רוחמה אברהם-בלילא: על ועדה משמעותית.

אביגדור יצחקי: למה חודש?

אביגדור יצחקי: השבוע הזה נגמר.

אביגדור יצחקי: בשבוע הבא ראש הממשלה בחוץ-לארץ.

אביגדור יצחקי: אנחנו מבקשים עוד שבוע לאחר מכן, כדי לסיים את העניינים האלה.

אביגדור יצחקי: ובתומו של שבוע זה,

גדעון סער: אילו עניינים?

אביגדור יצחקי: בתום השבוע ההוא נקבל את ההחלטה ונעביר את הוועדה לחבר הכנסת זבולון אורלב.

גדעון סער: ראש הממשלה מבוקר, לא טוב שיעסוק בענייני ביקורת המדינה.

אביגדור יצחקי: עד היום כל ההחלטות בנושאים של ראשי ועדות התקבלו בהסכמה.

אביגדור יצחקי: מאוד הייתי רוצה שזה ימשיך, ואני מבקש מחברי באופוזיציה לקבל הסכמה בעניין הזה – דחייה לא מהותית בהעברת הוועדה לביקורת המדינה.

אביגדור יצחקי: תודה.

רוחמה אברהם-בלילא: אני מודה לך חבר הכנסת יצחקי.

אבשלום וילן: רק שאלה: ועדת הכספים, מטבע הדברים, אני לא רואה איך זה ילך.

אבשלום וילן: אם הלילה תצליחו להעביר את התקציב בקריאה ראשונה, יהיה קשה אבל אולי תצליחו – תצטרכו להכין אותו לקריאה שנייה ושלישית.

אבשלום וילן: כמי שקצת מנוסה בבית הזה, אני לא רואה איך לקראת הדיונים האינטנסיביים תצליח להחליף יושב-ראש.

אבשלום וילן: אתה מבקש חודש, אבל סביר להניח שבפלונטר שנוצר אצלך החודש יהפוך לחודשיים.

אביגדור יצחקי: לא, יש תאריך, סליחה.

אביגדור יצחקי: אני רוצה להשיב תשובה אחת: לגבי ועדת הכספים, אף שזו אופוזיציה, ואתה יודע שסיעת יהדות התורה מתנהגת כלפינו כאופוזיציה לכל דבר ועניין, למרות זאת לא קרה כלום בחצי השנה האחרונה, כולל העברת תקציב 2006, שחבר הכנסת ליצמן, שהוא יושב-ראש ועדה ראוי מאוד עשה למרות ישיבתו באופוזיציה.

אביגדור יצחקי: על מה מדברים, על חצי שנה?

אביגדור יצחקי: על מה מדברים, על העברת תקציבים?

אביגדור יצחקי: אנחנו מדברים על רצון טוב, על קצת אורך רוח.

אביגדור יצחקי: בתוך חודש, עם תאריך קבוע מעכשיו, הוועדה עוברת.

רוחמה אברהם-בלילא: חבר הכנסת אריאל, בבקשה.

אבשלום וילן: כמה יעלה לנו הטוב לב הזה כלפי ליצמן.

אביגדור יצחקי: אגב, הוא יושב-ראש ועדת הכספים הכי זול שהיה למדינת ישראל.

רוחמה אברהם-בלילא: מספיק, חבר הכנסת אורי אריאל, בבקשה.

אורי אריאל: אם חבר הכנסת יצחקי יכול להרחיב על ליצמן, אשמח.

אביגדור יצחקי: בשמחה.

אורי אריאל: אבל היושבת-ראש מבקשת לקצר.

אורי אריאל: אני לא מבין גם עכשיו את מידת האיפוק והסבלנות של יושב-ראש האופוזיציה.

אורי אריאל: אני מתפלא עליכם.

אביגדור יצחקי: למה אתה מגלגל את זה לפתחו, זו בעיה של אורלב.

אורי אריאל: אני מתפלא עליכם.

אורי אריאל: במקום שתלחצו שהעניין הזה ייגמר, אתם מושכים את זה.

אורי אריאל: זה דבר שאין לו אח ורע.

אורי אריאל: כשתהיה ממשלת אחדות יבדקו מי יכול או לא יכול להיות.

אורי אריאל: מה זה שייך למציאות של היום, כשיש ועדה לביקורת המדינה שדנה בראש הממשלה, במלחמה, באלף ואחד דברים.

אורי אריאל: אין לזה ידיים ורגלים.

אורי אריאל: אני מבקש מכם להוריד את הבקשה שלכם, לדאוג שהיום זה ייגמר ובא לציון גואל.

רוחמה אברהם-בלילא: תודה.

רוחמה אברהם-בלילא: חברת הכנסת טרטמן, בבקשה.

אסתרינה טרטמן: כמי שישבה באופוזיציה עד לא מזמן אני בהחלט מבינה את מה שמתרחש בלב חברי לכנסת, וגם דיבר אתי גדעון והסברתי לו: ברמה העקרונית ברור לגמרי לי ההיגיון שבדרישה הזאת, שהוועדה לביקורת המדינה תינתן לאופוזיציה.

אסתרינה טרטמן: לישראל ביתנו גם לא היתה התנגדות מהותית ועקרונית לכך.

אסתרינה טרטמן: משום כך הצטערתי מאוד לשמוע שחבר הכנסת וילן, כדי לתת נופך וצידוק לדבריו, מצא לנכון לעוות עובדות ולהטיל דופי בהתנהגות אישית.

אסתרינה טרטמן: זה לא נכון, אני מוקיעה ומבקרת ומוחקת את האמירות שלו.

אסתרינה טרטמן: הוא לא נתן דוגמאות.

אחמד טיבי: את לא יכולה למחוק.

אסתרינה טרטמן: אני מוחה.

אסתרינה טרטמן: הוא דיבר במקרו, הוא לא דיבר נקודתית.

אסתרינה טרטמן: אין אמת.

אסתרינה טרטמן: היושר ברמה האישית, לפחות שלי והוא דיבר עלי, לא השתנה.

אסתרינה טרטמן: זה שישראל ביתנו הצטרפה לקואליציה או לאופוזיציה, זה לא משנה את התפיסות והעקרונות שלנו, ובוודאי את אלו שלי כיושבת-ראש הסיעה ויושבת-ראש הוועדה לביקורת המדינה.

אבשלום וילן: לא הטלתי דופי ביושרך האישי, אמרתי שאת בניגוד עניינים.

רוחמה אברהם-בלילא: חבר הכנסת וילן, לא.

אבשלום וילן: אני מתקן, שיהיה ברור.

אבשלום וילן: את בניגוד עניינים קבוע.

אסתרינה טרטמן: אני ממלאת מקומו של חבר הכנסת יורי שטרן, הוא יושב-ראש הוועדה בעצם, ותרשו לי לאחל לו החלמה מהירה.

רוחמה אברהם-בלילא: בשם כולנו.

יורם מרציאנו: אמן.

אסתרינה טרטמן: אני מניחה שאיש לא מטיל דופי ביושרו ובהגינותו ובהתנהלותו של חבר הכנסת שטרן, או במישהו מישראל ביתנו, או בכלל במישהו מחברי הכנסת.

אסתרינה טרטמן: אני חושבת שההגינות שכל אחד מגיע אתה היא בכנות מלאה.

אסתרינה טרטמן: אני ערה לחלוטין לאינטרסים הקואליציוניים.

אסתרינה טרטמן: עם זאת, עקבתי אחרי הדברים שנאמרו.

אסתרינה טרטמן: אני מצטטת.

אסתרינה טרטמן: נאמר "נוהג בלתי מתפשר" על-ידי יושב-ראש האופוזיציה, "רמיסת נורמות בכנסת", חינוך טוב שהוא קיבל.

אסתרינה טרטמן: אני לא מטילה דופי בהתנהלות חבר הכנסת גדעון סער.

אסתרינה טרטמן: להיפך, אין לי שום עניין אישי.

גדעון סער: זה הישג גדול שלי, שאת לא מטילה דופי.

אסתרינה טרטמן: אני לא מטילה דופי.

אסתרינה טרטמן: באופיי אני תמיד רואה את החיובי, לצערי אין לי פרטנרים.

אסתרינה טרטמן: יש לי יתרון גדול שאני חדשה בכנסת, ואני רואה בזה יתרון, כי עדיין לא נדבקתי בכל מיני חולאים.

אסתרינה טרטמן: אני אומרת זאת בפה מלה, הטפתי לזה בראשית דרכי כאן.

אסתרינה טרטמן: המטרות האמיתיות שלשמען הגענו לכאן, כנבחרים, לשרת את האינטרס של הציבור בישראל – אנחנו קצת מתלבלבים ויום אחרי שנבחרנו הופכים את זה לאינטרסים של קואליציה ואופוזיציה.

אסתרינה טרטמן: אני מצרה על כך, והערתי על כך באופן עקיב בראשית דרכי.

אסתרינה טרטמן: מדברים על נוהג בלתי מתפשר.

אסתרינה טרטמן: עד כמה שזכור לי הנוהג הבלתי מתפשר הזה נכון גם לוועדת הכנסת ולוועדת הכספים.

אסתרינה טרטמן: מדוע יושרו והגינותו של מי שמוביל את האופוזיציה לא עמדה לו במשך שישה חודשים – ללכת על הגינות וצדק עד הסוף?

אסתרינה טרטמן: מה קרה, איפה ההגינות?

אסתרינה טרטמן: אם זה נוהג בלתי מתפשר ואם ההגינות היא גולת הכותרת,

אבשלום וילן: את באמת לא מבינה את ההבדל?

אבשלום וילן: איפה הנורמות החדשות?

רוחמה אברהם-בלילא: חבר הכנסת וילן.

יורם מרציאנו: אבו, אנחנו מבקשים להגן על חברתנו מהקואליציה.

אסתרינה טרטמן: גם כשהאיחוד הלאומי ייכנס לקואליציה, הם יקבלו את זה.

אסתרינה טרטמן: זה בסדר, אני מפרגנת, אני לא מטילה דופי גם כשזה.

אסתרינה טרטמן: ..

אסתרינה טרטמן: איפה העניין של הנורמות בכנסת?

אסתרינה טרטמן: כבר אמר בהגינות מוחלטת חבר הכנסת רובי ריבלין, שאמר היושב-ראש.

אסתרינה טרטמן: הוא אמר בפירוש: אני מודה שההצבעה שלי היא פוליטית נקייה, היא לא עניינית.

אסתרינה טרטמן: למה, כי היו תקדימים: בוועדה הראשונה חבר כנסת טולדנו שימש יושב-ראש הוועדה והוא היה איש קואליציה.

אסתרינה טרטמן: היה תקדים של פרופ' ליבאי, ואני מניחה שאיש לא יטיל ספק ביושרו ובאמינותו.

אסתרינה טרטמן: הוא לא רק היה חבר קואליציה, אלא בן סיעתו של ראש הממשלה.

אסתרינה טרטמן: הוא כיהן כיושב-ראש הוועדה בשתי קדנציות.

אסתרינה טרטמן: וראו זה פלא, דווקא הוא, שהיה יושב-ראש מטעם הקואליציה, מטעם הסיעה, הוא שהביא לוועדת חקירה ממלכתית – דוח בייסקי.

אסתרינה טרטמן: כלומר, יש קונסנזוס שאין פגם בהתנהלות האישית של בני האדם.

אסתרינה טרטמן: דווקא בתקופה הצרה שבה מילאתי את מקום חבר הכנסת שטרן בוועדה התרשמתי שדווקא בוועדה ההבדל בין קואליציה לאופוזיציה מטושטש לחלוטין.

אסתרינה טרטמן: העשייה עניינית: לתמוך את דברי המבקר, להיצמד לביקורת ולבקר כשצריך.

אסתרינה טרטמן: נדמה לי שאפילו אני אישית, ברמה האישית, כחברת קואליציה, לא חסכתי ביקורת בישיבה האחרונה שהיתה: ביקרתי את בחירת ראש הממשלה שלא להגיע לוועדה.

אסתרינה טרטמן: ושום השפעה פוליטית כזאת או אחרת לא העיבה על התנהלותי.

אסתרינה טרטמן: כי תודה לאל, חבר הכנסת סער אמר שבא עם חינוך טוב, וגם אני זכיתי לחינוך מעולה, תודה לאל.

אסתרינה טרטמן: גם אני ניחנתי, תודה לאל, בחינוך, וההיסטוריה מעידה על כך: יושר, והגינות וצדק הם שמובילים.

אסתרינה טרטמן: יתרה מזאת, קואליציה ואופוזיציה לא משחקות אצלי, במלוא מובן המילה, כי גם אני הטפתי להגינות ויושר.

אסתרינה טרטמן: כך שאין עניין של פסול ודופי אישיים.

אסתרינה טרטמן: אני כן מצפה לשני דברים.

אסתרינה טרטמן: היועצת המשפטית כבר אמרה שאין פה סוגיה של תקנון שוועדת הכנסת אמורה לדון בה, ואני מכבדת את הוועדה ואת היושבת-ראש שלה.

אסתרינה טרטמן: אין עניין של חוקיות, אין עניין של נוהל שחייבים לפעול לפיו.

אסתרינה טרטמן: אין ספק שאם היה עניין שמחויב מהתקנות או מנוהל או מחוק, בוודאי, ישראל ביתנו לא היתה סוטה ימינה או שמאלה בהתנהלות שלה, כי אנחנו הולכים בדרך הזאת.

אסתרינה טרטמן: יש פה עניין נקודתי, ואני באמת מצפה מחברי האופוזיציה ומחברי הבית שיתנהלו בצורה הוגנת וראויה.

אסתרינה טרטמן: הקדמנו ואמרנו שאין ישראל ביתנו אוחזת דווקא בוועדה לביקורת המדינה.

אסתרינה טרטמן: אני כן יודעת שחברי הוועדה הזאת, בראשות היושבת-ראש, יתמכו בעשייה שמחויבת מכוח החוק הפרלמנטרי.

אסתרינה טרטמן: החוק הפרלמנטרי מחייב את חברי הכנסת ואת חברי סיעות הבית לעבוד למען הבוחרים, כל אחד והציבור שלו.

אסתרינה טרטמן: זו חובתנו.

אסתרינה טרטמן: הכלים שניתנו לנו הם כלים פרלמנטריים ולא קואליציוניים או אופוזיציוניים.

אסתרינה טרטמן: אחד מהכלים הן הוועדות.

רוחמה אברהם-בלילא: אחד התפקידים של הכנסת הוא גם לפקח על הממשלה, ואני אומרת זאת כחברת קואליציה.

רוחמה אברהם-בלילא: האם לדעתך יכול להיות שהוועדה לביקורת המדינה, שתפקידה גם לפקח וגם לבקר, בין היתר, את כל תפקודה של הממשלה – האם ראוי ונכון שכך יהיה דווקא בתקופה זו, ואני לא מטילה דופי בעבודתך ולא ביושרך ולא באמונה שלך.

רוחמה אברהם-בלילא: ואני גם לא מדברת על המסורת כרגע.

אביגדור יצחקי: מה שנעשה אתמול בוועדה לביקורת המדינה,

רוחמה אברהם-בלילא: אני לא שואלת אותך, חבר הכנסת יצחקי, אני שואלת את חברת הכנסת טרטמן.

אביגדור יצחקי: זה בכלל לא קשור,

אסתרינה טרטמן: רבותי, זה לא מכובד, היושבת-ראש מדברת.

רוחמה אברהם-בלילא: אני מבקשת את התייחסותך לאחד התפקידים המרכזיים של הכנסת כגורם מפקח על הממשלה בתחומה של הוועדה לביקורת המדינה.

אסתרינה טרטמן: קודם כול, אני חושבת שגם בתקנון יש סעיפים שמורים על כך שתפקיד הכנסת לבקר על עשייה כזאת ואחרת – למשל מה שאנחנו חווים בימים אלו, התקציב.

אסתרינה טרטמן: הממשלה בונה, והסוגיה מונחת לפתחה של ועדת הכספים ולפתחם של חברי הכנסת.

אסתרינה טרטמן: הסוגיה בכלל לא שנויה במחלוקת.

אסתרינה טרטמן: בודאי.

אסתרינה טרטמן: אבל יש משהו שהתחלתי לומר קודם:

אסתרינה טרטמן: אני יודעת שיש דם חם בקרב חברי קואליציה או אופוזיציה שמניעים אותם מניעים פוליטיים טהורים.

אסתרינה טרטמן: אבל חברים, אנחנו בני אדם, אנחנו חייבים להשתמש בחינוך הטוב – שחבר הכנסת סער העיד על עצמו שקיבל מהוריו ושגם אני קיבלתי מהורי – ולהתעלות על עצמנו.

אסתרינה טרטמן: במקומות מסוימים עלינו להיות הוגנים ולהבין.

אסתרינה טרטמן: ואגב, אני תמימת דעים עם האופוזיציה שזה נמשך זמן רב מדי.

אסתרינה טרטמן: זה לא עניין של ממשלה, כאן.

אסתרינה טרטמן: להזכירכם, סביב השולחן הזה, בימי הראשונים בבית הזה, ישבנו כוועדה מסדרת ודנו בוועדות, מי מקבל אילו ועדות, קואליציה ואופוזיציה וכו'.

אסתרינה טרטמן: זה יצא מהשולחן הזה, בראשות חבר הכנסת יצחקי.

אסתרינה טרטמן: אני סוברת שזה עדיין משחק באותו מגרש.

אסתרינה טרטמן: זה בראשות הוועדה הזאת וחבר הכנסת יצחקי.

אסתרינה טרטמן: אין חילוקי דעות לגבי מהות הוועדות.

אסתרינה טרטמן: יש בינינו חילוקי דעות לגבי משך ההתנהלות – וגם כאן

אסתרינה טרטמן: אני לא בטוחה שיש חילוקי דעות.

אסתרינה טרטמן: אני בטוחה שהשולחן הזה, בראשות היושבת-ראש, יסכים שחובת הבית הזה והשולחן הזה לאפשר לסיעת ישראל ביתנו, המונה 11 חברי כנסת, למלא את חובתה.

אבשלום וילן: למה הדברים קשורים?

אסתרינה טרטמן: אל תפריע.

אסתרינה טרטמן: אני מבקשת מהיושבת-ראש לתת לו זכות דיבור אחר כך, לא באמצע דברי.

רוחמה אברהם-בלילא: אתה לא יכול לשאול שאלה.

רוחמה אברהם-בלילא: אתה לא חבר ועדה ואתה לא יודע איך הוועדה הזאת מתנהלת.

אסתרינה טרטמן: אני מבקשת לתת לחברי ישראל ביתנו את הזכות הלגיטימית, שהיא בעצם חובה, למלא את תפקידם הפרלמנטרי כיושבי-ראש ועדה.

אסתרינה טרטמן: היום אנחנו בסך הכול מבקשים ועדה שהיא שקולה כנגד הוועדה שאנחנו יושבים בה היום.

אבשלום וילן: למה אחד תלוי באחר?

אסתרינה טרטמן: אני מצפה שחברי הכנסת יתעלו על עצמם.

אסתרינה טרטמן: אשמח מאוד אם תתקבל פה החלטה שמי אחראי על סידור הוועדות יקבל החלטה לסגור את הנושא בתוך 24 שעות, מצדי.

אסתרינה טרטמן: אברך על כך.

אסתרינה טרטמן: אם יש מצוקה כלשהי, אז חברים, אנחנו עוד אמורים לחיות יחד ולעשות עבודה משותפת למען העם שלנו.

אסתרינה טרטמן: לא כל דבר נאמד בניצחון לאופוזיציה או לקואליציה, בספין תקשורתי.

אסתרינה טרטמן: בואו נהיה קצת הוגנים, אם יש בעיה.

אסתרינה טרטמן: בואו נהיה קשובים למה שיושב-ראש הקואליציה מבקש.

אסתרינה טרטמן: אם הוא מבקש עוד שבוע או עוד שבועיים, תחליטו.

אסתרינה טרטמן: אשמח אם לא תאפשרו לו, כי בסופו של דבר אני אמורה לקבל כלים פרלמנטריים להמשיך לעבוד.

אסתרינה טרטמן: אין פה עניין של קואליציה או אופוזיציה, תתעוררו, תהיו הוגנים גם כלפי עצמכם.

רוחמה אברהם-בלילא: חבר הכנסת דב חנין, רק בקצרה.

דב חנין: אני חושב שיש פה עניין של נורמות.

דב חנין: אני רוצה להתייחס לדברי חבר הכנסת ריבלין.

דב חנין: נכון שבעבר היינו בעולמות אחרים, אבל אני חושב שנכון עשתה הכנסת שהתפתחה והפנימה את הנורמה הדמוקרטית שקובעת שמוסדות הביקורת הם בידי האופוזיציה, וכך גם נהוג בשלטון המקומי.

דב חנין: נורמות נבחנות כשלא שוכחים אותן.

דב חנין: הרעיון לדחות את זה בעוד חודש או בעוד חודש וחצי, ואז בנסיבות מיוחדות בעוד חודש נוסף, הוא רעיון מוטעה.

דב חנין: אני חושב שאנחנו צריכים לקבל את הצעת חבר הכנסת סער ולבצע היום החלפה בתפקידים האלה.

רוחמה אברהם-בלילא: אני מודה לך.

רוחמה אברהם-בלילא: חבר הכנסת דוד אזולאי לא נמצא.

רוחמה אברהם-בלילא: חבר הכנסת מרציאנו, בבקשה.

רוחמה אברהם-בלילא: אחריו חבר הכנסת מרגי.

יורם מרציאנו: אחרי שאני שומע את חבר הכנסת גדעון סער, אני משתכנע שהוא צודק.

יורם מרציאנו: אני אומר את זה בכנות.

יורם מרציאנו: אומנם אני חבר הכנסת צעיר,

רוחמה אברהם-בלילא: אני לא יודעת אם אתה צעיר, אבל חדש.

יורם מרציאנו: כמי שעבד אצל שמעון פרס הרבה שנים, אני ינוקא.

רוחמה אברהם-בלילא: אתה צעיר, אין ספק.

יורם מרציאנו: למדתי מהר מאוד בבית הזה, שבכל הכבוד, פשרה טובה יותר מכל דבר אחר.

יורם מרציאנו: גדעון, אני בטוח ומאמין לך שנפגשת עם יצחקי.

יורם מרציאנו: ואתה שומע שהוא אומר כאן קבל עם ועדה: אתה צודק, מגיע לך בדין.

גדעון סער: הוא כבר סיכם אתי לפני שבוע, בנוכחות יושבת-ראש ועדת הכנסת.

יורם מרציאנו: גדעון, אהובי, תרשה לי לקרוא לך כך, כי אני באמת אוהב אותך, תקשיב.

יורם מרציאנו: רבותי, מותר לאהוב גם גברים.

יורם מרציאנו: אני שמח על העליצות.

אבשלום וילן: עוד פעם אתה,

רוחמה אברהם-בלילא: סליחה, חבר הכנסת אבו וילן, אני קוראת אותך לסדר פעם ראשונה וגם פעם שנייה.

רוחמה אברהם-בלילא: צריך הפסקה של עשר שניות.

יורם מרציאנו: אני מאמין שנפגשת אתו ואני מאמין שהוא אמר לך את כל הדברים שאתה אומר.

יורם מרציאנו: אבל מודה ועוזב ירוחם.

יורם מרציאנו: הוא אמר שלא הצליח להסתדר עם העניין הזה במשך שמונה ימים.

יורם מרציאנו: אל תעמוד על קוצו של יו"ד.

יורם מרציאנו: היית יושב-ראש קואליציה, עשית עשרות סיכומים כאלה, ובסופו של דבר מצאת את דרך הפשרה ועמדת במילתך.

יורם מרציאנו: יושב-ראש הקואליציה אומר לך קבל עם ועדה: בתוך חודש ימים אני מעביר את זה לאופוזיציה, כי כך צריך להיות.

יורם מרציאנו: אני חושב שאנחנו לא צריכים לעמוד על קוצו של יו"ד, כאילו זה מה שעומד להכריע את גורל הבית הזה.

יורם מרציאנו: אני רוצה להזכיר לך שלא פעם, גם בתוך הסיעה שלי – ויושב כאן חבר הכנסת יעקב כהן מיהדות התורה – אני תמה על החלטת הקואליציה להשאיר את ועדת הכספים, הוועדה החשובה ביותר, בידי האופוזיציה.

אסתרינה טרטמן: זה הסעיף הבא שיונח על השולחן הזה.

נסים זאב: שם יש אינטרס שונה.

יעקב כהן: למה אתה אומר "אני תמה"?

יעקב כהן: גם כשליצמן יעזוב את הכנסת, הוא יישאר יושב-ראש ועדת הכספים, יעשו חוק.

רוחמה אברהם-בלילא: סליחה, אל תפריע.

יורם מרציאנו: אני מבקש ממך, כדי לא להעמיד אותנו במצב לא נעים.

יורם מרציאנו: יש הסכמה.

יורם מרציאנו: היא לא לגבי התאריך.

יורם מרציאנו: כולנו מסכימים שזה צריך לעבור לאופוזיציה, ויש בעיה של תאריכים.

יורם מרציאנו: אתה יודע מה, אפשר לבקש מאביגדור שיקבע זמן של פחות מחודש, כדי להגיע לפשרה יותר מסודרת.

יורם מרציאנו: שיגמור את זה בתוך שלושה שבועות, ונסכים לזה.

יורם מרציאנו: למה צריך את המלחמה הזאת, ריבונו של עולם?

יורם מרציאנו: אני מציע לגמור את זה בפשרה של שלושה שבועות.

יורם מרציאנו: אם לא נבוא לפה.

יורם מרציאנו: גדעון, אני מבטיח לך שאם זה לא יקרה בעוד שלושה שבועות, אצביע אתך.

יורם מרציאנו: גם חברי בסיעת העבודה.

אסתרינה טרטמן: אפילו אני.

רוחמה אברהם-בלילא: תודה.

רוחמה אברהם-בלילא: חבר הכנסת מרגי, בבקשה.

יעקב מרגי: אין ספק שצריך לשמור על כללי המשחק שהיו נהוגים בבניין, ואני חושב שהוועדה לביקורת המדינה צריכה להיות – חובה שתהיה – בידי איש אופוזיציה, כפי שהיה נהוג ברוב התקופות, פרט למקרים שחבר הכנסת ריבלין החכים אותנו בהם.

יעקב מרגי: אם לא הייתי שומע את ההתחייבות של אביגדור יצחקי, יושב-ראש הקואליציה, היום הייתי מצביע בעד הצעתו של גדעון סער.

יעקב מרגי: יש בעיות בקואליציה, כמו שיש בעיות באופוזיציה.

יעקב מרגי: בחלוקת הוועדות לא אחת התרעמתי, כחבר קואליציה, על אביגדור יצחקי, על הג'נטלמניות שלו בחלוקת חברים, נציגויות בוועדות או אפילו ראשי ועדות.

יעקב מרגי: אני קורא לגדעון, אני יודע מאיפה זה בא לו, זה בא מיושר, זה בא ממקום טוב, לא מחשבונות קטנים.

דני נוה: כולם מסבירים למה הוא צודק ומצביעים נגדו.

דני נוה: שיצביעו בעדו.

יעקב מרגי: אצביע בעדו ולא נגדו.

אביגדור יצחקי: האחווה הזאת בין חברי סיעת הליכוד, כבר היה שווה.

יעקב מרגי: אני מסיים.

יעקב מרגי: הבקשה של גדעון באה ממקום טוב ונכון, וכך צריך להיות.

יעקב מרגי: צריך לשמור על הנורמות בבית, על כללי המשחק.

יעקב מרגי: אבל צריך גם להיות קשובים והגונים.

יעקב מרגי: יושב-ראש הקואליציה אמר את זה עכשיו בפורום, לא בהסתודדות אישית.

יעקב מרגי: נאמר כאן, בפורום של הוועדה, שזה ייגמר.

יעקב מרגי: אז אולי במקום חודש, שלושה שבועות.

יעקב מרגי: אביגדור לא יצטער על כך.

יעקב מרגי: ואם הוא יפתור את הבעיה עוד לפני כן, בשבועיים, נשמח על כך.

יעקב מרגי: זה לא ראוי ולא נכון כששומרים על כללי משחק בבית לכופף ידיים בהצבעה לכאן או לכאן.

יעקב מרגי: צריכה להתקבל החלטה בהבנה.

יעקב מרגי: במיוחד שיושב-ראש הקואליציה התחייב לסדר את העניינים בחודש הקרוב, ואני אומר את זה בפעם השלישית.

רוחמה אברהם-בלילא: תודה, חבר הכנסת נסים זאב, בקצרה.

נסים זאב: משפט אחד: קודם כול, אני מסכים עם מה שאמר ידידי חבר הכנסת מרגי.

נסים זאב: אבל אפשר לדבר על פשרה רק אם יש שני צדדים.

נסים זאב: אני עושה פשרה עם מי שמתנגד או עם מי שמבקש, אבל אם אין פשרה, אם רוצים לקבל הכרעה היום בהצבעה, ודאי שצריך לשמור על כללי המשחק ולהצביע בעד מי שאנחנו חושבים.

יורם מרציאנו: מי זה.

נסים זאב: אחר כך אגיד.

רוחמה אברהם-בלילא: תודה.

רוחמה אברהם-בלילא: חבר הכנסת נודלמן.

מיכאל נודלמן: מהניסיון שלי, אין ספק שועדת הביקורת שייכת לאופוזיציה.

מיכאל נודלמן: אבל גדעון, אתה יודע איך מגיעים לפשרה, אתה לא צריך להציב לנו דברים שאנחנו לא רוצים לעשות.

מיכאל נודלמן: כמו מרציאנו אני אומר שאם אחרי התאריך שיושב-ראש הקואליציה החליט עליו לא תהיה החלטה, אתה יודע שאני יודע להצביע נגד, אני אצביע בעדכם, נגד הקואליציה.

רוחמה אברהם-בלילא: תודה.

רוחמה אברהם-בלילא: חבר הכנסת זבולון אורלב.

אחמד טיבי: למה שהוא לא ידבר אחרון?

אחמד טיבי: מתגבשת עסקה.

רוחמה אברהם-בלילא: מתגבשת עסקה?

אחמד טיבי: נו מה, אנחנו לא חיים פה?

אחמד טיבי: לא יודעים?

יורם מרציאנו: רק אתה רואה את היהודים עושים עסקאות, אתה קם.

אחמד טיבי: זה תמיד על חשבוני.

רוחמה אברהם-בלילא: חבר הכנסת טיבי, בבקשה.

אחמד טיבי: תודה רבה.

אחמד טיבי: אני רוצה שישמעו אותי, זה הכול.

אורי אריאל: שימכור מה שהוא רוצה.

רוחמה אברהם-בלילא: חבר הכנסת אריאל.

גדעון סער: זאת ההסכמה שלך אתו, תעשה מה שאתה רוצה.

גדעון סער: להתקפל אתם יכולים בלעדי.

אחמד טיבי: אני, פוליטית,

נסים זאב: דבר כבר, באמת.

אחמד טיבי: לא רוצה לדבר כשהוא מפריע לי.

אחמד טיבי: מה, אתה נותן לי הוראות?

נסים זאב: כן.

אחמד טיבי: שתקתי מתחילת הישיבה ואתה כל הזמן הפרעת.

נסים זאב: אתה רק צועק.

רוחמה אברהם-בלילא: לשם שינוי חבר הכנסת טיבי לא הפריע לאף אחד, אני מבקשת.

אחמד טיבי: אני, פוליטית, מחויב לעמדה שתומכת בעמדתו של גדעון סער, שהיא עמדה נכונה.

אחמד טיבי: אם ניאלץ להצביע, אצביע בעדה.

אחמד טיבי: אבל נאמרו פה דברים חשובים ומוגדרים על-ידי יושב-ראש הקואליציה: שהוא מחויב לעשות את החילופים האלה בתאריך מסוים.

אחמד טיבי: אגב, בין טרטמן לאורלב, אתם יודעים מה עמדתי – לשניהם יש הצעות חוק לגרש אותי ואת חברי מהכנסת, אחת יותר גרועה מהשנייה.

יצחק וקנין: מאיגרא רמא לבירא עמיקתא.

מיכאל איתן: הם יוודאו שזה ייעשה לפי הנהלים.

זבולון אורלב: טיבי, אם תאמר את זה כמה פעמים, זה יעזור לי מאוד.

אחמד טיבי: אתם יודעים, יש עניינים פרלמנטריים שחוצים מפלגות וקואליציה ואופוזיציה.

אחמד טיבי: יש עניינים של נורמות.

אחמד טיבי: הנורמה שגדעון סער הצביע עליה היא הנורמה הנכונה.

אחמד טיבי: אבל יצחקי, יושב-ראש הקואליציה לא פסל אותה, הוא אפילו אמר שהוא צודק.

אחמד טיבי: הוא רק ביקש ארכה.

אחמד טיבי: אולי ארכה של חודש זה יותר מדי זמן.

אחמד טיבי: יש אנשים, כמו וילן, שלא מאמינים ליושב-ראש הקואליציה.

אבשלום וילן: אני מאמין,

אביגדור יצחקי: לא נכון, אפילו הוא מאמין לי, הראשון שמאמין לי זה הוא, השני זה אתה.

רוחמה אברהם-בלילא: תודה.

רוחמה אברהם-בלילא: חבר הכנסת יצחקי, תודה.

רוחמה אברהם-בלילא: חברי הכנסת.

אחמד טיבי: היות שראינו תנועות חשודות לפני דקה,

אורי אריאל: זה הוראות פתיחה באש עכשיו?

רוחמה אברהם-בלילא: לא ראינו כלום.

אחמד טיבי: גם של חבר הכנסת אורלב וגם של יושב-ראש הקואליציה, אז למה מכניסים אותנו למערבולת הזאת?

אחמד טיבי: חבר הכנסת סער, מגיעים לסיכומים מאחורי הגב שלך, מה אתה מכניס אותנו לפינה הזאת?

זבולון אורלב: אין שום סיכומים מאחורי גבו.

רוחמה אברהם-בלילא: חבר הכנסת איתן ברשות דיבור.

מיכאל איתן: רציתי להגיד משפט אחד: המצב שבו יושב-ראש ועדת ביקורת המדינה תלוי, בעתידו הפוליטי האישי, בידי יושב-ראש הקואליציה הוא מצב לא טוב.

מיכאל איתן: אנחנו במצב שבו מישהו מחזיק בוועדת ביקורת המדינה, שתפקידה לבקר את הממשלה ואת הכנסת, ומצד שני הוא תלוי יום-יום בהחלטת יושב-ראש הקואליציה אם יקבל ועדה כזאת או אחרת.

מיכאל איתן: זה ניגוד אינטרסים נוסף על מה שיש באופן נורמלי, כאשר המפלגה בקואליציה וחבר הקואליציה הוא לתקופה קצרה יושב-ראש ועדת ביקורת המדינה.

מיכאל איתן: גם זה לא מצב בריא ברמה העקרונית, אבל כאן יש חידוד, כאן נוצר קושי על קושי.

מיכאל איתן: אותו אדם שמכהן בתפקיד בעצם ממתין לקבל תפקיד, והוא תלוי בחסדיו של יושב-ראש הקואליציה.

מיכאל איתן: אז איך יוכל לתקוף את יושב-ראש הקואליציה ואת הקואליציה?

אביגדור יצחקי: להביע דעה על דברי אנשים שלא שמעת, זה משהו.

אביגדור יצחקי: לא שמעת את דברי האנשים.

רוחמה אברהם-בלילא: חבר הכנסת יצחקי, תודה.

רוחמה אברהם-בלילא: חבר הכנסת זבולון אורלב, בבקשה.

זבולון אורלב: מעבר למה שנאמר כאן, אני חייב לומר שהרבה פעמים אנחנו מצטערים כשאנחנו שומעים מה הציבור חושב על הכנסת, מה מעמדנו בקרב הנוער והמבוגרים, אם מאמינים לנו או לא, איך רואים את הבית הזה.

זבולון אורלב: הפרשה הזאת פוגעת קשה מאוד בעצמנו, בכולנו.

זבולון אורלב: הוויכוח הזה הוא לא לכבודה של הכנסת.

זבולון אורלב: זה נראה כאילו מישהו אוחז בקרנות המזבח עד אשר יוסדר עניינו.

זבולון אורלב: אין כאן עניינים אישיים, באופן אישי אני מכבד את חברת הכנסת טרטמן ואני מעריך אותה מאוד.

זבולון אורלב: אבל זה בלתי מתקבל על הדעת.

זבולון אורלב: הציבור לא מסוגל להבין איך מפלגה קואליציונית, שזה עתה הצטרפה לקואליציה, מחזיקה בוועדה לביקורת המדינה, המסמלת את הפיקוח של הכנסת על הממשלה, אחד משני התפקידים המרכזיים של הכנסת.

זבולון אורלב: לכן הוויכוח הזה חייב להסתיים בהקדם האפשרי.

זבולון אורלב: אם צריך חודש ימים, למה האופוזיציה צריכה להמתין חודש ימים?

זבולון אורלב: למה האופוזיציה לא יכולה להמתין.

זבולון אורלב: אני מאמין לאביגדור יצחקי.

זבולון אורלב: למה שישראל ביתנו לא תמתין בחוץ, למה האופוזיציה צריכה להמתין בחוץ?

זבולון אורלב: למה הקואליציה לא יכולה להמתין?

זבולון אורלב: למה לאבד את אמון הציבור?

זבולון אורלב: מי יאמין שוועדת ביקורת המדינה בראשות הקואליציה תעשה עבודתה נאמנה.

זבולון אורלב: הם לא מכירים באופן אישי, ואין כאן עניינים אישיים.

זבולון אורלב: גם לידידי אביגדור יצחקי וגם לחברינו בקואליציה אני אומר: אפשר להצביע הצבעות פוליטיות, יש לקואליציה רוב וניפול.

זבולון אורלב: בעוד חודש הצדדים יתחלפו, ואנחנו את הביזיון הרווחנו.

זבולון אורלב: גם הרווחנו ביזיון, גם נפגע מעמדנו וגם תהיה תחלופה.

זבולון אורלב: הרי אין ויכוח על העיקרון, כולם אומרים שזה צריך לעבור.

זבולון אורלב: אגב, באופן אישי, שלא תהיינה אי-הבנות, טוב לי מאוד כיושב-ראש ועדת המדע והטכנולוגיה, זו ועדה נהדרת.

זבולון אורלב: יש לי דאגה עמוקה בצד הציבורי, בצד החינוכי, למעמד הכנסת.

זבולון אורלב: צריך להסיר את הנושא מסדר היום.

זבולון אורלב: היתה כאן הצעה.

זבולון אורלב: אביגדור יצחקי ביקש מאוד להגיע להסדר כלשהו, הוא דיבר על חודש ימים.

זבולון אורלב: היתה הצעה, שזה יקוצר לשלושה שבועות, עד 1 בדצמבר, ובתנאי שעכשיו יוחלט על החילופים, ולא יצטרכו עוד ישיבה.

זבולון אורלב: עכשיו ועדת הכנסת מחליטה על החילופים, על המעבר.

יורם מרציאנו: מאה אחוז.

זבולון אורלב: אני מפקיד את הדבר הזה בידי מרכז הקואליציה.

זבולון אורלב: זה עניין אישי שלי.

זבולון אורלב: איני רוצה לחוות דעה, אם אני תומך או לא.

זבולון אורלב: יחליטו ראשי האופוזיציה אם לקבל את ההצעה.

זבולון אורלב: אומר עוד דבר: למדנו את הלקח, צריך לתקן או את חוק מבקר המדינה או את תקנון הכנסת, כדי להסדיר.

אביגדור יצחקי: אני מסכים גם לזה.

זבולון אורלב: אז נגיש יחד הצבעה.

אסתרינה טרטמן: ותכללו גם את ועדת הכספים.

זבולון אורלב: לא, זה לא קשור לוועדת הכספים.

מגלי והבה: מה הקשר?

גדעון סער: המזימה נחשפה, המרצע יצא מהשק.

רוחמה אברהם-בלילא: חברת הכנסת טרטמן, חברי הכנסת,

אסתרינה טרטמן: אם יש נוהג, יש נוהג.

אבשלום וילן: הוא לא קשור בכלל.

רוחמה אברהם-בלילא: ועדת הכספים לא מבקרת את הממשלה.

גדעון סער: הוועדה לביקורת המדינה צריכה לבדוק איך אתם מנסים להשיג את ועדת הכספים.

אסתרינה טרטמן: ביטאתי את דברי.

אסתרינה טרטמן: ..

זבולון אורלב: אסתרינה, אני מכבד אותך, אבל ההצעה שלך לכלול גם את ועדת הכספים – אני מבין מזה שעדיין צריך ללמוד שיעור מה תפקידה של הכנסת ומה תפקידה של ועדת ביקורת המדינה.

זבולון אורלב: בתפקידה ובמהותה הוועדה הזאת אינה שווה ליתר הוועדות האחרות.

זבולון אורלב: היא ועדה שמסמלת, היא הדגל המוביל של הפיקוח של הכנסת את הממשלה, והציבור לא מסוגל להבין,

אסתרינה טרטמן: חבר הכנסת אורלב,

רוחמה אברהם-בלילא: את לא עונה לו.

אסתרינה טרטמן: אילו שמע ראשית דברי, הדברים היו נחסכים.

רוחמה אברהם-בלילא: הוא שמע הכול.

זבולון אורלב: הקשבתי לך.

זבולון אורלב: עד היום נמנעתי מלהתבטא בעניין, שלא יאמרו שזה עניין אישי.

זבולון אורלב: באמת, אני יושב-ראש ועדה, זה לא משנה לי.

זבולון אורלב: אגב, השנתיים מאז שאני שר מסתיימות ביום חמישי השבוע, כך שגם אין בעיה פורמלית.

גדעון סער: אתם רוצים לרמוס אותנו, בסדר, יש רוב.

קריאה: מה, זה אישי?

גדעון סער: זה לא אישי, זה שחיתות.

גדעון סער: שיתנהל משא ומתן קואליציוני על ועדת הכספים.

גדעון סער: ..

גדעון סער: אתם שותפים לשחיתות.

גדעון סער: הממשלה מושחתת.

אבשלום וילן: הוא צודק.

זבולון אורלב: אם מרכז האופוזיציה ויושב-ראש הסיעה שלי יחליטו לקבל את זה, אקבל את זה על עצמי.

זבולון אורלב: הם צריכים לקבל את ההחלטה.

רוחמה אברהם-בלילא: מבחינתך, אתם מסכימים לקבל את זה?

זבולון אורלב: הוצעה הצעת פשרה, צריך לשאול את גדעון, את אורי אריאל.

גדעון סער: אסביר.

גדעון סער: הצעת הפשרה היא קבלת עמדת יושב-ראש הקואליציה באופן יותר קיצוני ממה שאמר בתחילת דבריו, כי אז הוא דיבר על שבוע מחזרת ראש הממשלה.

אביגדור יצחקי: זה לא פה, את זה אמרתי לך בשיחה.

אחמד טיבי: אמרת פה.

גדעון סער: אמרת פה שזה שבוע.

גדעון סער: תבדוק בפרוטוקול אחרי זה.

גדעון סער: היועצת המשפטית קובעת בחוות דעת, בניגוד לדבריה של גב' טרטמן שיש נוהג מושרש בכנסת.

גדעון סער: רוצים להפר נוהג מושרש.

גדעון סער: אומנם היא חדשה בכנסת, אבל היא נאחזת בקרנות המזבח.

גדעון סער: לא רק זה, היא משתמשת בוועדה לביקורת המדינה – הוועדה לביקורת המדינה – כפלטפורמה לדיל פוליטי שבאמצעותו היא תקבל את ועדת הכספים, והכול ברטוריקה של טובת העם והמדינה.

גדעון סער: רבותי, אם אתם רוצים לרמוס את זכויות האופוזיציה, תרמסו.

גדעון סער: אני לא מוכן לתת יד לשחיתות.

גדעון סער: חבר הכנסת וילן אמר דברים קשים, אבל לצערי הוא צודק.

גדעון סער: אני סיכמתי משהו, והסיכום הופר.

גדעון סער: נכון שקשה לכעוס על חבר הכנסת יצחקי, כי הוא אדם נחמד וחביב ונוח לבריות, והוא ידיד אישי שלי.

גדעון סער: אבל בכל הכבוד הוא נותן יד לפגיעה בזכויות האופוזיציה.

גדעון סער: אתם אומרים לי: תסכים לפגוע בזכויות האופוזיציה לחודש, מה אכפת לך, זו פגיעה קלה, אחרי ששמונה ימים הם בקואליציה.

גדעון סער: לשם מה אתם מבקשים את זה?

גדעון סער: כדי שלכם יהיה נוח עם המצפון שלכם?

גדעון סער: כעת כורכים את זה בוועדת הכספים.

גדעון סער: רוצים שאני אסכים – ויש פה חברים שמפתיעים אותי – שזה ישמש מנוף להדחת חבר הכנסת ליצמן.

גדעון סער: הדבר דומה?

גדעון סער: על חבר הכנסת ליצמן אמרו שר האוצר וראש הממשלה שהם רוצים שהוא יהיה יושב-ראש ועדת הכספים עוד ימים רבים.

גדעון סער: לא אני אמרתי.

גדעון סער: אולי יש מישהו שרוצה לסייע לישראל ביתנו לקבל עמדות כוח, בסדר, זה אינטרס לגיטימי, אבל מה זה קשור לזכויות האופוזיציה?

גדעון סער: לכן אני לא מוכן לתת יד לדבר הזה.

גדעון סער: היום יש לכם כוח לפגוע ברוב ומחר יעשקו את הזכויות שלכם.

גדעון סער: אני חושב שהוועדה צריכה לצאת היום עם החלטה.

גדעון סער: ההחלטה צריכה להיות שהוועדה עוברת לאיחוד הלאומי-מפד"ל.

גדעון סער: יש הצעה שזה יהיה ב-1 בדצמבר.

גדעון סער: אני לא מקבל אותה.

אביגדור יצחקי: מה הפשרה?

גדעון סער: אחרי שכולכם אמרתם שאני צודק, כולל ישראל ביתנו,

אביגדור יצחקי: מחודש הגענו ל-1 בדצמבר.

גדעון סער: לכן אני מסכים להתפשר, ואני מציע שזה יהיה ביום שני הבא, ב-13 בחודש.

גדעון סער: אז יסיימו את הדברים בוועדה לביקורת המדינה, זה יהיה שבועיים אחרי שהם הצטרפו לקואליציה.

גדעון סער: אני חושב שזה הגון.

גדעון סער: אין סיבה אמיתית להמתין יותר מזה.

גדעון סער: אני מבקש גם מיושב-ראש הקואליציה לשחרר את החברים מתכתיבים בעניין הזה.

גדעון סער: זה פשוט דבר לא הוגן ולא הגון.

רוחמה אברהם-בלילא: תודה.

רוחמה אברהם-בלילא: חברים, למרות הקושי שכולנו רואים, קושי ברור לקואליציה, אני חושבת שגם בתוקף העובדה שביום חמישי הקרוב ימלאו שנתיים לעזיבתו של חבר הכנסת אורלב את תפקידו כשר – והתקנון בהחלט מבטא עמדה ברורה ששר וסגן שר לא יכולים לכהן בוועדה לפני שמלאו שנתיים לעזיבה – מן הראוי שנתכנס לפרק זמן צפוף יותר, אדוני יושב-ראש הקואליציה, זה לא ראוי.

אביגדור יצחקי: אני לא יכול פחות מ-1 בדצמבר, אני לא מסוגל, בכל הכבוד.

רוחמה אברהם-בלילא: זה לא נכון ולא ראוי שהוועדה לביקורת המדינה תוחזק בידי הקואליציה, לא במצב הדברים הנוכחי.

רוחמה אברהם-בלילא: גם חברת הכנסת טרטמן אמרה שתשמח אם הדברים יגיעו לסיומם בשבוע הבא.

רוחמה אברהם-בלילא: אני בעד העמדה הזאת.

אסתרינה טרטמן: אם יימצא מקום ראוי לסיעת ישראל ביתנו.

רוחמה אברהם-בלילא: מניסיוני הקצר בכנסת, כשמתכנסים למצוא פתרון גם מוצאים.

רוחמה אברהם-בלילא: נלך לקראת מצב שבו נחליט שהוועדה לביקורת המדינה תועבר לאופוזיציה ביום שני הקרוב.

אביגדור יצחקי: אנחנו נצביע נגד.

רוחמה אברהם-בלילא: בסדר.

רוחמה אברהם-בלילא: נעמיד להצבעה שתי הצעות: אחת שלך, אדוני היושב-ראש, ואחת של חבר הכנסת סער, להתחיל את הכהונה של זבולון אורלב כיושב-ראש הוועדה מהשבוע הפרלמנטרי הקרוב.

נסים זאב: ואם המפד"ל ייכנסו לקואליציה בשבוע הזה?

רוחמה אברהם-בלילא: נתכנס שוב.

רוחמה אברהם-בלילא: אני מעמידה להצבעה את הצעת יושב-ראש הקואליציה.

גדעון סער: גברתי, את צריכה להעמיד שתי חלופות.

רוחמה אברהם-בלילא: החלופה הראשונה היא הצעתו של חבר הכנסת יצחקי, להעביר את ראשות הוועדה מ-1 בדצמבר.

יורם מרציאנו: למה, זו הצעת חבר הכנסת אורלב.

זבולון אורלב: לא, אמרתי שיש הצעה.

אביגדור יצחקי: חבר הכנסת אורלב, אתה זה שהצעת את התאריך, אבל בסדר.

זבולון אורלב: חבר הכנסת יצחקי, אמרתי שיש הצעה.

זבולון אורלב: לא אמרתי שאני הצעתי ולא אמרתי שאתה הצעת.

אביגדור יצחקי: את 1 בדצמבר אתה הוצאת מפיך, לא אני.

רוחמה אברהם-בלילא: צריך לעבור תהליך נוסף.

רוחמה אברהם-בלילא: כדי שחבר הכנסת זבולון אורלב ייבחר להיות יושב-ראש הוועדה, הוא חייב להיכנס כחבר בוועדה.

גדעון סער: יודיעו על זה במליאה.

רוחמה אברהם-בלילא: אני אומרת למען השקיפות.

רוחמה אברהם-בלילא: שתי הצעות עומדות להצבעה: שחבר הכנסת אורלב ייבחר ליושב-ראש הוועדה לענייני ביקורת המדינה לאחר שיצטרף כחבר – הצעתו של חבר הכנסת יצחקי היא 1 בדצמבר שנה זו, והצעתו של חבר הכנסת סער היא 13 בנובמבר שנה זו.

רוחמה אברהם-בלילא: אני מקיימת הצבעה.

רוחמה אברהם-בלילא: מי בעד?

אביגדור יצחקי: אפשר באמצע?

אחמד טיבי: אני מבקש להעמיד להצבעה את 20 בנובמבר.

אחמד טיבי: זו הצעה שלישית.

אביגדור יצחקי: אני לא יכול לקבוע את 13 בנובמבר.

אסתרינה טרטמן: ראש הממשלה בחוץ-לארץ.

גדעון סער: אתה לא מוסיף לי קולות.

אחמד טיבי: אצטרף להצעתך, תצטרף להצעתי.

מיכאל איתן: אביגדור, תסכים להצעת טיבי ותגמרו.

אביגדור יצחקי: אני לא יכול, עשרת הימים האלה – בהם תיפול המדינה?

אסתרינה טרטמן: פתאום נפעל אחרת בעשרה ימים?

אסתרינה טרטמן: קצת הגינות.

נסים זאב: רבותי, זה חוסר אמון ...

רוחמה אברהם-בלילא: סליחה, אנחנו באמצע הצבעה.

רוחמה אברהם-בלילא: אני מעמידה להצבעה את הצעתו של חבר הכנסת יצחקי, 1 בדצמבר.

רוחמה אברהם-בלילא: מי בעד?

רוחמה אברהם-בלילא: בעד – 13 נגד – 9 נמנעים – 1

רוחמה אברהם-בלילא: אני עוברת להצבעה השנייה.

אביגדור יצחקי: איך אפשר שתי הצבעות?

נסים זאב: ההצעה התקבלה.

מיכאל איתן: היא היתה צריכה להעמיד אותן זו מול זו.

אביגדור יצחקי: בכל הכבוד, אי-אפשר לעשות עוד הצבעה.

אביגדור יצחקי: את חברת קואליציה, אני צריך להזכיר לך, בושה וחרפה, כדאי שתזכרי את זה.

נסים זאב: יש פה תום לב, מה אתה מטיף מוסר לכולם?

קולט אביטל: מה תוצאות ההצבעה?

גדעון סער: אני רוצה להעיר הערה.

רוחמה אברהם-בלילא: אין הערות באמצע ההצבעה.

גדעון סער: סליחה, לעניין נוהל ההצבעה, לא למשהו אחר.

גדעון סער: אני ביקשתי לוודא לפני ההצבעה, ואישרת לי שכך יהיה, שתעמוד חלופה מול חלופה.

גדעון סער: כי למעשה הזכות שלי נפגעת כאשר לא בוחנים אם יש לי רוב, אלא קודם כול בוחנים אם יש לו רוב.

גדעון סער: היה צריך להעמיד חלופה מול חלופה.

ארבל אסטרחן: אפשר להצביע זה מול זה, אלא אם יש מישהו שמעוניין להצביע נגד שתי החלופות.

גדעון סער: לא, אין מחלוקת על עקרון ההעברה, מצביעים על תאריך.

גדעון סער: אני מודיע שאני מקבל את הצעת הפשרה של טיבי ומעמיד את הצעתי על 20 יום.

יצחק וקנין: די, זה משחק מילים, כבר שבוע ימים זה כך.

יצחק וקנין: מה קרה, משהו נפל?

אסתרינה טרטמן: מה יקרה בעשרה ימים?

יצחק וקנין: הוא עומד בדיבור שלו, עושים סיפור מכלום.

יצחק וקנין: תהיו רציניים קצת.

רוחמה אברהם-בלילא: הצעה תוקנה ל-20 בחודש.

רוחמה אברהם-בלילא: אני שוב מעמידה את זה להצבעה.

רוחמה אברהם-בלילא: בעד – זה עבור ההצעה של חבר הכנסת יצחקי; נגד – זה עבור הצעת גדעון סער ל-20 בחודש.

אחמד טיבי: איך ההצעה על 20 בחודש הפכה להיות הצעתו של גדעון סער?

רוחמה אברהם-בלילא: אתקן את דברי: זו הצעתו של חבר הכנסת טיבי, שקיבל אותה בברכה ובחום רב חבר הכנסת סער.

רוחמה אברהם-בלילא: בעד – הצעת יצחקי; נגד – הצעת גדעון סער.

רוחמה אברהם-בלילא: מי בעד?

רוחמה אברהם-בלילא: ה צ ב ע ה בעד – 13 נגד – 8

רוחמה אברהם-בלילא: בעד הצביעו 13.

רוחמה אברהם-בלילא: נגד הצביעו שמונה.

רוחמה אברהם-בלילא: לפיכך אני קובעת כי הוועדה לביקורת המדינה תועבר לידי חבר הכנסת אורלב ב-1 בדצמבר.

רוחמה אברהם-בלילא: זאת המלצת ועדת הכנסת.